title: Vol. 4

text: Allmusic.comin arvostelija antaa levylle viisi tähteä, vaikka toteaakin, että "albumilla ei ole niin paljon voimaa ja klassisia riffejä kuin parilla edeltäjällään, mutta yhtye kuitenkin kokeilee onnistuneesti uusia elementtejä musiikkiinsa. Sputnik Music.comin arvostelija on kriittinen: "Näin käy kun bändi tekee kiireessä neljä albumia vajaassa kolmessa vuodessa. Huolimatta yleisestä hehkutuksesta, "Vol. 4" on väsyneen yhtyeen tunkkainen ja laiska albumi. Siitä kuulee selvästi, että Iommilla on ollut inspiraatiovaikeuksia".


title: Vol. 4

text: "1001 Albums You Must Hear Before You Die "-kirjan kirjoittaja Jason Chow toteaa albumista seuraavasti: "Selvän tunnushymnin (singlen) puutteesta johtuen "Vol. 4" usein vähemsytään. Siinä ei ole ehkä "Paranoid"in tai "Sweet Leaf"in kaltaista klassikkoa, lukuunottamatta ehkä "Snowblind"ia, mutta sen vahvuus on kokonaisuudessa ja uusissa kokeellisissa elementeissä"


title: Vol. 4

text: Arvostettu Kerrang!-lehti listasi albumin sijalle 48. "100 Greatest Heavy Metal Albums of All Time"-listauksessaan vuonna 1989 ja Q-magazine sijoitti albumin sijalle 60. "The 100 Greatest British Albums Ever"-listassaan vuonna 2000.


title: Vol. 4

text: Rumpali Bill Wardilla oli ristiriitaiset tunteet albumista vuonna 2001: "Kyllä, "Vol. 4" on hieno albumi, mutta minulle henkilökohtaisesti se oli käännekohta, jolloin huumeista ja alkoholista tuli hauskuuden sijaan ongelma".


title: Vol. 4

text: Albumista on vuosien aikana julkaistu useita CD-painoksia. Vertigo Records ja Warner Bros julkaisivat CD-painoksensa 1980-luvulla ja Castle Communications on julkaissut useammankin painoksen. Vuoden 1986 CD-painos sisältää bonuksena "Children of the Grave"-kappaleen liveversion, joka on otettu "Live at Last "-albumilta. Amerikkalainen Creative Records on julkaissut albumin CD:nä nimellä "Children of the Grave", jossa on bonuksena samaisen kappaleen sama liveversio. Cstle julkaisi ensimmäiset remasteroidut versiot 1990-luvulla ja vuonna 2004 Rhino Records julkaisi Pohjois-Amerikassa albumin osana ""-kokoelmaa. Vuonna 2009 Universal Music Group julkaisi albumista uuden remasteroidun version. Remasteroidut versiot eivät sisällä lisämateriaalia.


title: VGA

text: VGA () on IBM:n vuonna 1987 IBM PS/2-koneissa esittelemä näytönohjainpiiri, jonka suurin dokumentoitu grafiikkaresoluutio oli 640×480 pikseliä. VGA on kehitetty versio aikaisemmista IBM:n piireistä, kuten EGA (Enhanced Graphics Adapter). VGA jäi IBM PC -alustan viimeiseksi yhteiseksi näyttöstandardiksi. Erilaisista muiden valmistajien VGA:ta kehittyneemmistä grafiikkajärjestelmistä käytettiin nimeä SuperVGA.


title: VGA

text: VGA esitteli 15-pinnisen sub-D-liittimen, josta käytetään vieläkin nimeä VGA-liitin. Sen signaali on RGBHV-komponenttivideota vaaka- ja pystytahdistuspulsseilla. Lisäksi mukana on DDC2-data ja kellosignaali. Liitin jäi käyttöön aina digitaalisten liitäntöjen käyttöönottoon asti ja se on korvattu myöhemmin digitaalisilla DVI sekä HDMI -liitännöillä.


title: VGA

text: VGA oli jo ensimmäisissä PS/2-malleissa, mitä tuki myös vuonna 1987 ilmestynyt Windows 2.0-käyttöjärjestelmä. VGA:n halvempi versio oli MCGA. VGA:ta seuraava IBM:n näytönohjain oli 1024×768-tarkkuuteen pystynyt XGA vuonna 1990. Tässä vaiheessa useat muut valmistajat olivat jo kehittäneet omat samaan pystyvät, mutta epäyhteensopivat laajennuksensa VGA:han. IBM:n omat näytönohjaimet jäivät harvinaisiksi, koska ne voi asentaa vain MCA-väylällä varustettuihin IBM:n PS/2-koneisiin, ei lainkaan muiden valmistajien ns. PC-klooneihin.


title: VGA

text: VGA:han viitattiin järjestelmänä (array), sillä se on toteutettu alusta alkaen yksinkertaisena siruna ja korvasi esimerkiksi Motorola 6845 -piirin ja laajan valikoiman erilliskomponentteja, joita MDA, CGA ja EGA-sovittimet käyttivät. VGA-piiri voitiin asentaa suoraan PC:n emolevylle ja se vaati lisäksi vain videomuistin, kellopiirin sekä RAMDAC:in. IBM käytti INMOS G171 RAMDAC-piiriä, joka pystyi piirtämään noin 30 megapikseliä sekunnissa, ja siten pystyi 640x480 resoluutioon 60 Hz virkistustaajuudella.


title: VGA

text: VGA:n tekstitilassa on käytettävissä 80×25 tai 40×25 merkkiä kuudellatoista värillä sekä kahdeksan taustaväriä. Merkit voi laittaa vilkkumaan, ja kytkemällä tämän ominaisuuden pois päältä voi käyttää 16:ta eri taustaväriä. EGA:n tavoin näytöllä voi olla 512 eri merkkiä jättämällä yhden väritason käyttämättä. Tekstitila käyttää piirin suurinta mahdollista resoluutiota. Tällöin yhden merkin koko on 80×25 tilassa 9×16 pikseliä. Kortille voi myös ladata oman fontin, tosin sen glyyfit voivat olla vain 8 pikseliä leveitä. Normaalisti VGA kiertää tätä toistamalla viimeisen sarakkeen yhdeksännen pikselin kohdalla. Tämä tehdään vain IBM:n merkistön viivanpiirtomerkeille.


title: VGA

text: MS-DOSissa näyttökortin tekstimuisti näkyi segmentissä 0xB8000 (32 KB) ja grafiikkamuisti segmentissä 0xA0000 (64 KB). Käytettäessä tarkempia grafiikkatiloja vain osa näyttömuistista oli kerralla näkyvissä ja siihen kirjoitettaessa on tehtävä sivunvaihto. VGA BIOS tukee muutamia ennalta määriteltyjä grafiikkatiloja, joista tarkin on 640×480 pikseliä 16 värillä. Peleissä suosituimmaksi muodostui 256-värinen 320×200 pikselin tila, jonka käyttö oli yksinkertaista. Tässä näyttötilassa pikselit eivät ole suorakulmaisia, mutta se mahtuu 64 KB:n segmenttiin ja jokainen tavu vastaa yhtä pikseliä ruudulla. Standardiresoluutioiden lisäksi korttia voi käyttää rekisteritasolla. Etenkin 256-värisistä laajennetuista grafiikkatiloista käytettiin harrastajien parissa nimeä "Mode X."


title: VGA

text: Myöhemmin useiden valmistajien tehdessä parannettuna VGA-klooneja eli SuperVGA-kortteja, ne eivät olleet yhteensopivia keskenään. VESA stardardoi myöhemmin näiden ominaisuuksien käyttöä. Varhaisimpia SuperVGA-näytönohjainvalmistajia olivat muun muassa ATI, Chips & Technologies, Everex, Genoa, Orchid, Paradise, Sigma Designs, STB, Tecmar, Trident, Tseng Labs, Video 7 ja Willow.


title: VGA

text: VGA-nimeä käytetään nykyisin tarkoittamaan 640×480 -resoluutiota, joka oli suurin VGA:n virallisesti tukema. Nimeä käytetään etenkin kameralla varustetuissa matkapuhelimissa tarkoittamassa värillistä näyttötarkkuutta tai puhelimen kameran 640 vaaka- ja 480 pystypisteellä.Vakiografiikkamoodit:


title: Euran kirkko

text: Euran kirkko on kivestä ja tiilestä vuonna 1898 valmistunut Josef Stenbäckin suunnittelema kirkko Euran kunnan kirkonkylässä. Kirkko on oletettavasti järjestyksessään seurakunnan kolmas kirkko. Euran seurakunta on ollut olemassa emäseurakuntana jo vuodesta 1445 ja sen ensimmäinen, Pyhän Mikaelin kirkko oli jo tällöin olemassa. Nykyistä edellinen kirkko oli vuodelta 1728 ja se oli tyypillinen yksinkertainen lounaissuomalainen torniton pitkäkirkko. Tämä kirkko purettiin vuonna 1897. . Nykyisen kirkon seinät ovat muurattu luonnonkivestä ja torni sekä päädyt tiilestä.


title: Euran kirkko

text: Kirkkoon mahtuu noin 800 henkeä, ja se on muodoltaan pitkäkirkko. Taidemaalari Alexandra Frosterus-Såltinin vuonna 1899 maalaama alttaritaulu kuvaa Jeesuksen ylösnousemusta. Lisäksi kirkossa on keskiajalta peräisin oleva krusifiksi


title: Euran kirkko

text: Nykyiset kirkon urut ovat 21-äänikertaiset Kangasalan urkurakentamon vuonna 1938 valmistamat ja niissä on pneumaattinen koneisto, 3 sormiota ja jalkio. Alkuperäiset urut olivat B.A. Thulén Kangasalla vuonna 1902 rakentamat urut. Osa vanhojen urkujen äänikerroista on säilytetty vuoden 1938 uruissa.


title: Euran kirkko

text: Kirkon tornissa on kolme kelloa, jotka ovat vuosilta 1681, 1694 ja 1897. Kaksi vanhempaa kelloa lienevät olleet käytössä jo edellisen kirkon kelloina.


title: Euran kirkko

text: Euran kirkko ympäristöineen kuuluu Suomen valtakunnallisesti merkittäviin rakennettuihin kulttuuriympäristöihin.


title: Dornogovi

text: Dornogovi () on yksi Mongolian 21 provinssista. Se sijaitsee maan kaakkoisosassa Gobin autiomaassa ja rajautuu Ömnögovin, Dundgovin, Govisümberin, Hentiin ja Sühbaatarin provinsseihin sekä etelässä Kiinaan. Siellä on vuoden 2010 väestönlaskennan mukaan 57 930 asukasta ja sen pinta-ala on 109 500 neliökilometriä. Provinssin pääkaupunki on Sainšand.


title: Dornogovi

text: Provinssi on jakaantunut 14 pienempään osaan, sumiin. Ne ovat:


title: Reima Salonen

text: Reima Untamo Salonen (s. 19. marraskuuta 1955 Taivassalo) on urheilu-uransa päättänyt suomalainen kilpakävelijä. Hänen parhaat saavutuksensa ovat Euroopan mestaruus Ateenan kisoissa vuonna 1982 ja Malmössä saavutettu MM-pronssi vuodelta 1976. Salosen 18. syyskuuta 1976 syntynyt MM-pronssiaika 3.58.52 oli uusi Pohjoismaiden ennätys.


title: Reima Salonen

text: Salonen edusti Turun Weikkoja ja hänen valmentajanaan toimi Klaus Peurla. Salonen on 178 cm pitkä ja hän painoi 71 kg aktiiviuransa aikana. Päätettyään uransa Soulin olympiakisoihin hän on jatkanut toimimista kävelyn parissa, muun muassa valmennustehtävissä.


title: Reima Salonen

text: Ammatiltaan Reima Salonen on kalastaja jo kolmannessa sukupolvessa, ja hänet on entisen puolisonsa Pirjon kanssa palkittu vuoden 2003 Pro Kala -palkinnolla. Salonen työskenteli urheiluvuosiensa aikana myös palomiehenä. Neste Oy:n Naantalin jalostamolla.


title: Reima Salonen

text: Kunnallisvaaleissa 1988 Salonen valittiin Turun kaupunginvaltuustoon SKDL:n listalta. Myöhemmin hän on toiminut Taivassalossa Vasemmistoliiton kunnanvaltuutettuna.


title: Raahen kirkko

text: Raahen kirkko, joka valmistuttuaan vihittiin Pyhän Kolminaisuuden kirkoksi, on vuosina 1909–1912 rakennettu Josef Stenbäckin suunnittelema ja rakennuttama tiilikirkko Raahessa. Kirkko edustaa kansallisromantiikkaa ja jugendia. Tornin huippu kohoaa 56 metriin ja kirkon sisään mahtuu istumaan 580 henkeä. Edellinen kirkko oli puinen ja paloi 23. heinäkuuta 1908. Uusi kirkko rakennettiin graniittilaatoista, ja kirkkoa rakennettaessa kyläläiset sanoivat: ”Nyt rakennetaan kirkko, joka ei pala.”


title: Raahen kirkko

text: Taiteilijaprofessori Eero Järnefelt maalasi alttaritaulun "Jeesuksen kanssa myrskyssä" vuonna 1926. Hän itse oli antanut taulun nimeksi "Heräävä toivo". Maalaustyö on tehty Pariisissa, mutta luonnosteltu Helsingissä, jossa maalauksen henkilöiden malleina toimivat Helsingin yliopiston voimistelulaitoksen opiskelijat. Kooltaan taulu on 5,40 metriä korkea ja 3,70 metriä leveä.


title: Raahen kirkko

text: Kangasalan urkutehtaan rakentamat 39-äänikertaiset urut olivat vuodelta 1970. Raahen kirkko sai uudet urut peruskorjausremontin yhteydessä. Urkurakentamo Martti Porthan Oy:n toteuttamien Friedrich Ladegast -tyylisten urkujen valmistaminen alkoi kesällä 2012. Uusien urkujen käyttöönottojuhlaa vietettiin 17.3.2013. Kruunut ja lampetit on valmistanut raahelainen taidetakoja A. F. Westman.


title: Raahen kirkko

text: Kirkossa on tehty useita peruskorjauksia valmistumisensa jälkeen mm. vuonna 1972 ja 1996. Kirkon 100-vuotisjuhlan lähestyessä todettiin, että kirkossa on syytä tehdä perusteellinen korjaus ja se toteutettiin vuosina 2010-2011. Peruskorjauksen tavoitteeksi otettiin kirkon palauttaminen alkuperäiseen asuunsa mm. värien suhteen. Korjaus käsitti kirkon kaikkien sisätilojen lattia-, seinä- ja kattopintojen, täydentävien rakennusosien sekä kiinto- että uusien erikoiskalusteiden pintakäsittelyt. Korjauksen yhteydessä toteutettiin mm. kuoriosan laajennus, keskeisalttari, kirkkosalin penkkien istuinosien varustaminen pehmusteella sekä kirkkosalin peräosaan apusakasti ja morsiushuone. Kirkon LVI- ja sähkötekniset asennukset uusittiin korjauksessa kokonaisuudessaan. Ulkopuolen työt sisälsivät mm. kirkkoa ympäröivän puuston ja kasvillisuuden raivauksia, liikuntaesteisten luiskan toteutuksen ja julkisivuvalaistuksen uusimisen. Kirkon uudelleen vihkimisen toimitti piispa Samuel Salmi 18.3.2012. Samalla vietettiin kirkon 100-vuotisjuhlaa.


title: Raahen kirkko

text: Raahen vuonna 1908 palanut vanha kirkko oli tyypillinen 1600-luvun pitkäkirkko ja se valmistui vuonna 1655. Kirkko rakennettiin kaupungin koillislaidalle, eikä keskelle kaupunkia niin kuin yleensä tuolloin tehtiin, kaupungin korkeimmalle mäelle. Näin kirkon huomattavan korkea torni toimi myös kauas merelle näkyvänä merimerkkinä. Kirkon ulkopuoli sai pian valmistumisensa jälkeen lautavuorauksen.


title: Raahen kirkko

text: Valmistumisvuonna Raahen kaupungin pormestari Henrik Corte kutsui kuvanveistäjä Mikael Baltin Turusta tekemään kirkkoon saarnatuolin. Baltin veistämä saarnatuoli valmistui samana vuonna. Perimätiedon mukaan saarnatuoli rakennettiin tammesta, jonka Pietari Brahe oli lähettänyt. Saarnatuoli paloi kirkon mukana, mutta uuteen kirkkoon rakennettiin saarnatuoli vanhan kirkon mallin mukaan. Mikael Balt työskenteli Raahen kirkossa myös vuosina 1669-1673, jolloin hän koristeli kirkon värikkäillä veistoksilla. Veistokset oli pääosin sijoitettuna korkeisiin kuvalaitteisiin.


title: Raahen kirkko

text: Vanhaa kirkko peruskorjattiin vuonna 1884 ulkoa ja sisältä. Tuolloin kirkon sisäpuoli sai lautavuorauksen, ja kirkko maalattiin sisältä vaaleaksi. Myös Baltin veistokset puhdistettiin ja maalattiin uudelleen. Värikkäitä veistoksia pidettiin uudistettuun kirkkoon sopimattomina, eikä niitä enää haluttu kirkon sisälle. Suurin osa veistoksista varastoitiin kirkon viereiseen kellotapuliin. Tapuliin varastoidut veistokset säilyivät, vaikka tulipalo tuhosikin kirkon.


title: Raahen kirkko

text: Veistokset ja tapulin edessä seissyt yksi Suomen vanhimmista vaivaisukoista siirrettiin Raahen museoon, kun tapuli tarpeettomana purettiin uuden kirkon valmistumisen jälkeen vuonna 1912. Museoon on veistoksista ja muista vanhan kirkon koristuksista rakennettu kirkkosali, jossa nykyisin myös järjestetään kirkollisia juhlia.


title: Sabbath Bloody Sabbath

text: Sabbath Bloody Sabbath on Black Sabbath -yhtyeen vuoden 1973 lopulla julkaistu viides studioalbumi. Levy oli edeltäjänsä tapaan kokeileva, ja siinä käytetään kosketinsoittimia runsaammin. Tunnetuimpia kappaleita ovat nimiraita ”Sabbath Bloody Sabbath”, "Killing Yourself to Live" ja "Spiral Architect". Nykyään monet fanit ja kriitikot pitävät albumia yhtyeen parhaana levytyksenä ja myös yhtyeen jäsenet ovat olleet tyytyväisiä albumiin. Albumi on yhtyeen viides perättäinen platinaa (yli miljoonan) myynyt albumi Pohjois-Amerikassa.


title: Sabbath Bloody Sabbath

text: Yhtye oli kiertänyt jälleen maailmaa ahkerasti vuosina 1972–1973. Laulaja Ozzy Osbourne: "Se oli kiertämistä, kirjoittamista, nauhoittamista yhä uudelleen ja uudelleen. Siitä oli tullut 'työtä'". Kesällä 1973 yhtye päätti toistaa edellisen albumin ("Vol. 4") toimintametodin ja mennä samaan taloon Los Angelesin Bel Airiin työstämään uutta materiaalia. Tällä kertaa mitään ei kuitenkaan tapahtunut, koska kitaristi Tony Iommi kärsi inspiraation puutteesta. Iommi: "Kaikki odottivat minulta riffejä, mutta en saanut mitään aikaan. Jos niitä ei tullut, kukaan ei tehnyt mitään". Rumpali Bill Ward taustoittaa tilannetta: "Tonyn riffit olivat aina lähtölaukaus kappaleiden tekoon. Meillä muillakin oli ideoita, mutta pääasiassa kappaleet rakennettiin Tonyn ideoiden ympärille".


title: Sabbath Bloody Sabbath

text: "Sitten häivyimme pettyneinä takaisin Englantiin", jatkaa Iommi. "Yhtyeen hajoaminen oli todella lähellä. Muutaman viikon tauon jälkeen menimme Clearwellin linnaan Cloucestershireen yrittääksemme uudelleen. Haimme hieman erilaista ympäristöä. Työskentelimme vanhoissa vankityrmissä ja kaikenlaisten kummitusjuttujen jälkeen kehitin "Sabbath Bloody Sabbath"in riffin ja se laukaisi padon." Osbournen mukaan inspiraatio löytyi yllättävästä lähteestä: "Meidät pelasti Golden Earring-niminen hollantilaisbändi. Kuunnellessamme yhtyeen "Moontan"-nimistä albumia jokin naksahti Tonyn päässä ja hän kehitti "Sabbath Bloody Sabbath"in kitarariffin. Ummetus hävisi sillä sekunnilla ja uusia biisejä alkoi taas kehittyä".


title: Sabbath Bloody Sabbath

text: Albumin varsinaiset nauhoitukset tehtiin Morgan-studiolla Lontoossa. Albumin tuotti yhtye itse apunaan nauhoittaja Mike Butcher. Myös manageri Patrick Meehan sai krediitin "ohjauksesta" albumin kanteen, vaikka Iommin mukaan "tätä ei enää juuri näkynyt niihin aikoihin". Musiikillisesti albumi jatkoi edellisellä "Vol. 4"-albumilla alkanutta kokeellisempaa suuntausta ja mm. jousisovituksia, syntetisaattoreita sekä perinteisempiä kosketinsoittimia käytettiin. Kaikki kappaleet on merkitty yhtyeen nimiin. Iommi muistelee: "Nauhoitimme albumin Lontoossa. Tein paljon työtä sen eteen ja lähes asuin studiolla ja kokeilin erilaisia juttuja". Basisti Geezer Butler on samoilla linjoilla: "Halusimme kokeilla enemmän kuin aiemmin. Ostimme kosketinsoittimia ja kokeilimme uusia asioita. Tuohon aikaan olimme tienanneet jo sen verran että meillä oli varaa olla studiossa pitempäänkin".


title: Sabbath Bloody Sabbath

text: Nimikappale ja levyn avaava "Sabbath Bloody Sabbath" oli siis ensimmäinen albumille sävelletty kappale ja sen riffin avulla Iommi löysi kadonneen inspiraationsa. "Se oli lähtölaukaus albumille", muistelee Iommi. "Siinä on raskas riffi ja välillä kevyempiä vaiheita. Valoa ja varjoja, joita olen aina hakenut. Ozzy lauloi sen todella hyvin, kuten koko albumin, ja todella korkeaa!" Bill Ward: "Kun Tony soitti hienon riffinsä, iskin siihen heti raskaalla tomari-kompillani. Kappale on hyvin voimakas ja Geezer lisäsi siihen vielä raskaan basso-vallinsa." Basisti ja pääsanoittaja Butlerin mukaan kappale kertoo "Sabbath-kokemuksesta yleisesti. Ylä- ja alamäistä, hyvistä ja huonoista ajoista, kusetuksista, bisnes-puolesta... Siinä on suoraa tekstiä kaikille jotka yrittivät rahastaa meillä". Huolimatta kappaleen klassikkostatuksesta, on sitä esitetty hyvin vähän konserteissa, johtuen juuri sen erittäin korkealta lauletuista vokaali-osuuksista, jotka tekevät sen laulamisen livenä vaikeaksi.


title: Sabbath Bloody Sabbath

text: Hitaammalla tempolla alkava "A National Acrobat" perustui Geezer Butlerin säveltämään hieman funkahtavaan, osittain tuplattuun pääriffiin. Loppua kohti, yhtyeen tyyliin, tempo muuttuu nopeammaksi. Sanoitus kertoo mitä ilmeisemmin uudelleensyntymästä, sikiö-olotilassa olemisesta ja uuden elämän odotuksesta.


title: Sabbath Bloody Sabbath

text: "Fluff" on akustinen kitara-improvisaatio, jonka nimen inspiraationa on ollut dj Alan "Fluff" Freeman, joka soitti yhtyettä ohjelmissaan. Kappaleessa Iommi soittaa myös pianoa ja cembaloa. Freeman oli soittanut "Vol. 4"-albumilla ollutta, myös kitaravoittoista instrumentaalia, "Laguna Sunrise"a ohjelman tunnuksenaan ja näin Iommi omisti uuden kitarainstrumentaalin hänelle.


title: Sabbath Bloody Sabbath

text: "Sabbra Cadabra" on hieman jami- ja boogie-henkinen kappale, jonka nopeatempoisemmassa alkuosassa on Iommin jazz-henkinen pääriffi. Keskivaiheessa kappale hidastuu ja Iommin melankolista kitarakuviota säestää Yes-yhtyeestä tuttu Rick Wakeman syntetisaattorilla. Osbourne kertoo Wakemanin tulosta sessioihin: "Yes oli levyttämässä "Tales from Topographic Oceans"-albumia samassa studiokompleksissa yhtäaikaa. Rick paljastui koko bändin ainoaksi normaaliksi tyypiksi. Hän oli tylsistynyt yhtyeensä sessioissa eikä ollut kiinnostunut Yesin hippivirityksistä ja viskoi mieluummin tikkaa meikäläisen kanssa. Kysyin kerran ollessamme Morgan-studiolla haluaisiko hän tulla kuuntelemaan uusia biisejämme. Pimputin hänelle 'Sabbra Cadabra'n kehitteillä olevaa melodiaa ARP 2600-syntikallani. 'Ehkä se toimisi paremmin näin', totesi Rick ja antoi koskettimien laulaa salaman nopeudella. Kysyin heti soittaisiko hän saman albumille ja hän lupasi tehdä sen perustaksalla, eli parilla tuopilla Director's Best-bitteriä!" Wakeman soittaa myös pianoa kappaleen lopun jammailu-osuudessa. Kappaleen aiheena on naisen rakastaminen, kuten Butler kertoo: "Se kertoo tyttöystävästäni, jota tapailin tuolloin. Alun perin Ozzyn sanoituksen lähteenä olivat saksalaiset pornofilmit, joita dubattiin samassa studiossa! Muutin sittemmin sanoituksen kertomaan tosiaan tyttöystävästäni. Iommi: "Kappaleen lopussa Ozzy huutelee härskejä juttuja, joita vähän vaimennettiin". "Sabbra Cadabra"sta tuli pariksi vuodeksi pohja jammailulle ja sooloille yhtyeen konserteissa.


title: Sabbath Bloody Sabbath

text: "Killing Yourself to Live" on yksi albumin tunnetuimmista kappaleista ja sitä oli soitettu jo hieman eri muodossa "Vol. 4"-albumin kiertueella. Kappaleen sanoitus kertoo nimensäkin mukaisesti "itsensä loppuun polttamisesta" ja kiertue-elämän rasituksista. Kappaleen alkuosan säkeistössä kuullaan Iommin efekteillä säestettyä kitarakuviota ja kertosäkeessä riffi on kappaleen nimeen sopivasti synkän raskas. Kappaleessa on erilainen, hieman psykedeelis-vaikutteinen väliosa (tunnetaan nimellä "You Think That I'm Crazy") jonka alussa sanotaan kuuluvasti sanat "smoke it!" ja "get high!". Kappaleen loppuosa ("I Don't Know if I'm Up or Down") menee rock 'n' roll-henkisellä riffillä ja nopeammalla tempolla.


title: Sabbath Bloody Sabbath

text: Täysin syntetisaattorin varassa kulkeva "Who Are You" oli täysin Osbournen säveltämä. "Sävelsin 'Who Are You'n ARP 2600-synallani eräänä yönä kotonani hirveässä soosissa Revox-nauhurin avulla", kertoo Osbourne. Kitaraa kuullaan kappaleessa vain sen keskiosan pienen soolon aikana. "Ozzy ei juuri musiikkia kirjoittanut", kertoi Iommi vuonna 1982. "'Who Are You' taisi olla ainoa minkä Ozzy teki itse alusta loppuun".


title: Sabbath Bloody Sabbath

text: "Looking for Today" edustaa albumin kaupallisempaa materiaalia. Kappale kulkee "iloisemman", käsientaputusten tahdilla menevän kompin myötä. Hiljaisemmissa ja molli-voittoisissa väliosissa kuullaan Iommin urkujen ja huilun soittoa.


title: Sabbath Bloody Sabbath

text: Albumin päättävä "Spiral Architect" edustaa kunnianhimoisempaa ja mahtipontisempaa säveltämistä yhtyeeltä. Kappaleessa käytetään jousisovitusta, jonka esitti The Phantom Fiddlers johtajanaan Will Malone. Kappaleen alussa on akustinen intro, joka tunnetaan nimellä "Prelude to a Project". Osbournen mukaan Butler ylitti itsensä sanoittajana kappaleessa: "Studiolla ollessamme soitin vapaapäivää viettäneelle Geezerille ja kysyin sanoituksia tekeillä olleeseen 'Spiral Architectiin'. Geezer käski soittaa tunnin päästä uudestaan. Kun soitin tunnin päästä, Geezer aloitti: 'Sorcerers of madness / Selling me their time / Child of God sitting in the Sun...', 'luetko jostain kirjasta?', ihmettelin. Jätkä oli kirjoittanut mestarillisen sanoituksen ajassa jossa meikäläinen ehtii tavata yhden lauseen!" Butler on kertonut, että sanoituksen osa 'silver ships on plasmic oceans in disguise' kertoo suonensisäisestä huumeidenkäytöstä ("silver ship" (suom. hopealus) = neula, "plasmic ocean" (suom. plasmameri) = veri). Albumin kansi kertoo Iommin soittaneen säkkipilliä kappaleessa, mutta tämän Iommi on kumonnut myöhemmin. Hän on kertonut, ettei saanut minkäänlaista ääntä irti soittimesta. Kappaleen loputtua kuullaan vielä hiljaisella voluumilla soitettu kappaleen melodia sekä yleisön suosionosoitukset.


title: Sabbath Bloody Sabbath

text: Albumi tunnetaan myös vaikuttavasta kansitaiteesta. Kannen on suunnitellut Pacific Eye & Ear ja sen on maalannut Drew Struzan. Etukannessa on kuva kuolevasta miehestä, joka makaa sängyssä pirujen ja saatanan riivaamana ja takakannessa on saman konseptin vastakuva, jossa mies makaa rauhallisessa ympäristössä läheistensä ympäröimänä. Ward: "Kansi on suosikkini meidän kokoelmastamme. Olen aina pitänyt siitä". "Hieno kansi, tyypillinen hyvä vastaan paha-asetelma", kertoo Iommi. Sisäkannessa on heijastettu kuva yhtyeestä "muinaisessa" makuuhuoneessa, mutta Iommin mukaan kuvassa näkyvä pistorasia "tärveli" idean. Ensimmäisissä painoksissa tuli myös liite, jossa oli kappaleiden sanat ja soittajatiedot.


title: Sabbath Bloody Sabbath

text: Albumi julkaistiin Britanniassa joulukuun 1. 1973. Siellä ja osin Pohjoismaissa albumin julkaisi poikkeuksellisesti manageri Patrick Meehanin WWA (World Wide Artists) Records. Muualla Euroopassa albumin julkaisi yhtyeen varsinainen levy-yhtiö Vertigo. Pohjois-Amerikassa albumin julkaisi Warner Bros tammikuussa 1974. Nimikappale julkaistiin singlenä ja siitä tehtiin myös promovideo mainostamista varten.


title: Sabbath Bloody Sabbath

text: "Sabbath Bloody Sabbath" oli ensimmäinen yhtyeen albumeista joka sai kaikin puolin positiivisen vastaanoton. Amerikkalaisessa Rolling Stone-lehdessä kritiikki oli positiivista: "Temponvaihtelut ja elektroniset soittimet tekevät albumista poikkeuksellisen tarttuvan. 'Sabbath Bloody Sabbath' on enemmän tai vähemmän varma menestys". Albumi nousi Brittein listalla sijalle 4. ja Yhdysvalloissa sijalle 11. ja möi siellä ennen pitkää yli miljoona kappaletta eli platinalevyn arvoisesti. Britanniassa albumi oli ensimmäinen Sabbath-levy, joka myi hopealevyn (60 000 kpl.) arvoisesti.


title: Sabbath Bloody Sabbath

text: "Meillä oli käsissä jälleen aika rankka paketti ja se taisi jäädä viimeiseksi mestariteokseksi", kertoo Osbourne. "Jopa kansitaide osui nappiin. Veikkaan kaikkien jäsenten olleen tyytyväisiä albumiin. Myös managerin ja levy-yhtiön. Se saattoi merkitä vain yhtä asiaa: alamäki oli alkamassa".


title: Sabbath Bloody Sabbath

text: Albumia pidetään yleisesti yhtyeen alkuperäiskokoonpanon parhaana saavutuksena. "Sabbath Bloody Sabbath"illa yhtyeen edellisellä "Vol. 4"-albumilla alkaneet kokeilut jalostuivat tällä albumilla yhtenäisemmiksi ja sävellyksistä tuli monipuolisempia. Tosin joidenkin fanien mielestä yhtye oli menettänyt albumilla sen luontaista raskauttaan, josta se oli tullut alun perin tunnetuksi.


title: Sabbath Bloody Sabbath

text: Tämän päivän kriitikot arvostavat albumin korkealle. Allmusic-sivuston kriitikko kehuu albumia: ""Sabbath Bloody Sabbath" on yhtyeen viides mestariteos neljään vuoteen ja kuuluu jokaiseen hevikokoelmaan". Sputnik Music-sivuston kriitikko on samaa mieltä: "Yhtye menee uudelle alueelle albumilla, mutta onnistuu jokatapauksessa". Ultimate Guitar-sivuston arvostelija sanoo yhtyeen "nousseen uudelle luovuuden tasolle ja on myös keskittynyt tällä kertaa tuotantoon ja kansitaiteeseenkin".


title: Sabbath Bloody Sabbath

text: Myös yhtyeen jäsenet arvostavat albumia. Osbourne: "Minulle se oli yhtyeen huipennus. Opin siitä myös paljon laulajana". Iommi on samoilla linjoilla: "Musiikki on aiempaa tasokkaampaa, sovitetumpaa, kiiltävämpää ja seikkailullisempaa. Se oli askel eteenpäin. Käytimme jousia ja ties mitä, eli laajensimme repertuaariamme. Siksi albumi on minulle varhaisen kokoonpanon huipennus. Samaan tunnelmaan pääsimme seuraavan kerran vasta "Heaven and Hell"-albumilla". Myös Ward pitää yhtyeen uudistumista jälkikäteen onnistuneena: "Meidän täytyi päästä eroon joistain alkuaikojen jutuista ja ottaa enemmän riskejä. Olen iloinen että teimme sen ja että levyllämme soitti muitakin muusikoita (Rick Wakeman), emmekä pelänneet, että muutokset olisivat liian suuria. Me myös aikuistuimme ja saimme uusia vaikutteita. Kaikki kävi biisien ehdoilla: jos tarvitsimme kuoron, hommasimme sen ja jos minun tarvi soittaa putkikelloja niin soitin niitä. Olimme hyvin vastaanottavaisia uusia soittimia ja ideoita kohtaan".


title: Sabbath Bloody Sabbath

text: Monet tunnetut artistit ovat coveroineet vuosien aikana albumin kappaleita: nimikappaleesta oman versionsa ovat tehneet mm. Bruce Dickinson yhdessä Godspeed-yhtyeen kanssa, thrash metal-yhtye Anthrax sekä ruotsalainen The Cardigans. Metallica teki "Sabbra Cadabra"- ja "A National Acrobat"-kappaleista yhteenliitetyn version ja myös amerikkalainen punk-yhtye Hed PE teki "Sabbra Cadabra"sta oman versionsa. Suomalainen Apocalyptica on versioinut "Spiral Architect"-kappaleen.


title: Sabbath Bloody Sabbath

text: Albumista on julkaistu useita CD-painoksia. 1980-luvulla albumista julkaisivat omat painoksensa Vertigo ja Warner Bros, sekä Castle Communications, jonka varhaisessa painoksessa bonuksena on "Cornucopia"-kappaleen liveversio "Live at Last"-albumilta. Ensimmäinen remasteroitu version julkaisi Castle vuonna 1996. Amerikkalainen Rhino Records julkaisi albumin osana ""-kokoelmaa vuonna 2004, tosin joissain painoksissa virheellisesti nimellä "Sabbath Bloddy Sabbath". Universal julkaisi albumista uuden remasteroidun version vuonna 2009. Remasteroiduilla versioilla ei ole bonus-materiaalia.


title: Luettelo Ryhmä-X:n jäsenistä

text: Ryhmä-X on mutanteista koostuva fiktiivinen supersankarijoukkue, jonka seikkailuja julkaisee Marvel Comics. Lehtinumerot viittaavat alkuperäisiin Yhdysvalloissa julkaistuihin lehtiin.


title: Luettelo Ryhmä-X:n jäsenistä

text: Seuraavassa listassa ovat ryhmän jäsenet siten kuin heidät esiteltiin "X-Men" #1:ssä (syyskuussa 1963). Tarinan alkaessa kaikki jäsenet olivat jo liittyneet ryhmään Ihmetyttöä lukuun ottamatta, joten luettelo kertoo missä numerossa jäsenen liittyminen näytettiin.


title: Luettelo Ryhmä-X:n jäsenistä

text: Uusi ryhmä muodostettiin vuonna 1975.


title: Darhan-Uul

text: Darhan-Uul () on yksi Mongolian 21 provinssista. Se sijaitsee maan pohjoisosassa Ulan Batorin pohjoispuolella ja on kokonaan Selengen provinssin ympäröimä. Siellä on vuoden 2010 väestönlaskennan mukaan 90 642 asukasta ja sen pinta-ala on 3 280 neliökilometriä. Provinssin pääkaupunki on Darhan.


title: Darhan-Uul

text: Provinssi jakaantuu neljään pienempään osaan, sumiin. Ne ovat:


title: Govisümber

text: Govisümber () on yksi Mongolian 21 provinssista. Se sijaitsee maan itäosassa Ulan Batorin kaakkoispuolella ja rajautuu Hentiin, Dornogovin, Dundgovin ja Tövin provinsseihin. Siellä on vuoden 2010 väestönlaskennan mukaan 13 081 asukasta ja sen pinta-ala on 5 540 neliökilometriä. Provinssin pääkaupunki on Tšoir.


title: Govisümber

text: Provinssi jakaantuu kolmeen pienempään osaan, sumiin. Ne ovat:


title: Suomen Liberaalidemokraatit

text: Suomen Liberaalidemokraatit ry oli liberaali poliittinen ryhmittymä/puolue 1993–1994. Liberaalidemokraatit syntyi Liberaalisen Kansanpuolueen joistakin aktivisteista johtajanaan LKP:sta lähtenyt Reima Luoto.


title: Suomen Liberaalidemokraatit

text: Puolueen perustaminen osaltaan hajotti liberaalien rivit. Tosin muutakin hajoamista esiintyi samoina aikoina, kuten siirtymistä Nuorsuomalaisiin.


title: Pelastakaa Lapset

text: Pelastakaa Lapset ry on vuonna 1922 perustettu, poliittisesti ja uskonnollisesti sitoutumaton kansalaisjärjestö, joka tukee erityisesti vaikeissa oloissa eläviä lapsia ja pyrkii edistämään lapsen oikeuksien toteutumista Suomessa ja maailmalla. Pelastakaa Lapset on osa Save the Children -järjestöä, joka toimii lasten hyväksi noin 120 maassa. Visiona on maailma, jossa toteutuu jokaisen lapsen oikeus elämään, suojeluun, kehittymiseen ja osallistumiseen. Tehtävänä on parantaa sitä tapaa, jolla lapsia kohdellaan sekä saada aikaan välittömiä ja pysyviä parannuksia lasten elämään.


title: Pelastakaa Lapset

text: Save the Children, Kansainvälinen Pelastakaa Lapset -liike on perustettu Lontoossa vuonna 1919 alkujaan ensimmäisen maailmansodan lapsiuhrien auttamiseksi. Vuonna 1922 Suomen tasavallan presidentin puoliso Ester Ståhlberg perusti Suomeen lapsijärjestön nimeltään "Koteja Kodittomille Lapsille". Vuonna 1945 nimi vaihdettiin Pelastakaa Lapset ry:ksi.


title: Pelastakaa Lapset

text: Pelastakaa Lapset ry:n  toimintamuotoja ovat mm. vapaaehtoistoiminta, kotimaiset ja kansainväliset adoptiot, kummitoiminta, verkkonuorisotoiminta, lasten hätäaputoiminta, lähialue- ja kehitysyhteistyöhankkeet sekä lasten lomakoti-, tukiperhe-, sijaiskoti- ja lastenkotitoiminta eri puolilla Suomea.


title: Pelastakaa Lapset

text: Pelastakaa Lapset ry auttaa kaikkein vaikeimmissa oloissa eläviä lapsia ja lapsiperheitä jaksamaan kotimaan arjessa. Järjestö tarjoaa kodinomaisia lastenkoteja pitkäaikaista sijaishuoltoa vailla oleville lapsille sekä tukiperhetoimintaa silloin, kun vanhempien omat voimavarat ovat heikentyneet. Pelastakaa Lapset tekee myös työtä, jonka avulla tuetaan kodin ulkopuolelle sijoitetun lapsen elämäntarinan eheytymistä pysyvästi.


title: Pelastakaa Lapset

text: Pelastakaa Lapset ry:n kansainväliset ohjelmat edistävät lapsen oikeuksien toteutumista Suomen lähialueilla ja kehitysmaissa, myös erilaisissa kriiseissä ja konflikteissa. Järjestön toiminta perustuu YK:n Lapsen oikeuksien sopimuksen noudattamiseen ja sen päämäärien edistämiseen. Toiminta keskittyy humanitaariseen apuun, lasten koulunkäynnin, hyvän lapsilähtöisen hallinnon, lasten suojelun, lapsiystävällisen sosiaaliturvan sekä veden saatavuuden, sanitaation ja hygienian edistämiseen ohjelmamaissa.


title: Pelastakaa Lapset

text: Pelastakaa Lapset on Suomen vanhin kummijärjestö. Ensimmäiset kummilapset tulivat vuonna 1967 Intian Delhistä, sen jälkeen avustettiin Vietnamin sodan lapsiuhreja. Pelastakaa Lapset on valinnut yhteisökummiuden omaksi tavakseen toimia, eikä välitä tukea saavien lasten valokuvia ja tietoja kummeille. Kummitoiminta tukee lasten oikeuksia monipuolisesti ja yhteisön kaikkia lapsia tuetaan tasapuolisesti. Yksityishenkilöt ja yhteisöt voivat ryhtyä kummeiksi Intian, Nepalin, Länsi-Afrikan, Kenian, Etiopian, Venäjän tai Suomen lapsille.


title: Pelastakaa Lapset

text: Pelastakaa Lapset järjestää viikottaista verkkotoimintaa nuorille. Tavoitteena on tukea erityisesti erityisen haavoittuvassa asemassa olevia lapsia ja nuoria, auttaa lapsia saamaan kavereita sekä osallistumaan verkossa sekä tarjota mahdollisuus jutella ammattilaisen kanssa. Pelastakaa Lapset ylläpitää Netari-verkkonuorisotaloa yhdessä kuntien kanssa sekä Suunta-palvelua, jonka tavoitteena on auttaa 15-25-vuotiaita nuoria työ- ja koulutusasioissa. Lisäksi järjestö on kehittänyt Help.some-mobiilisovelluksen, jonka avulla lapsi saa yhteyden ammattilaiseen ja voi kysyä häntä mietityttävistä asioista, kuten kiusaamisesta, seksuaalisesta ahdistelusta ja häirinnästä sekä rikosasioista. Palvelua ylläpidetään yhdessä Rikosuhripäivystyksen sekä Nettipoliisin kanssa.


title: Pavel Bure

text: Pavel Vladimirovitš Bure (, s. 31. maaliskuuta 1971 Moskova, Venäjän SFNT, Neuvostoliitto) on ammattilaisuransa lopettanut venäläinen jääkiekkoilija. Hänen pelipaikkansa oli oikea laitahyökkääjä, ja hän pelasi urallaan useita kausia NHL:ssä sekä edusti Venäjän ja Neuvostoliiton maajoukkueita. Bure ilmoitti peliuransa päättämisestä 1. marraskuuta 2005 vedoten polvivaivoihin. Sittemmin hän on toiminut manageritehtävissä Venäjän olympiakisajoukkueessa.


title: Pavel Bure

text: Lempinimi "Venäläinen raketti" juontuu hänen erittäin kovasta luistelunopeudestaan. Bure muistetaan myös puolustushaluttomuudestaan: hän kärkkyi usein punaviivan kohdalla odottaen syöttöä läpiajoon. Pavel Bure muistetaan Suomessa varsinkin 1998 Naganon olympialaisten Suomen ja Venäjän välisestä välieräottelusta, jossa Bure viimeisteli peräti viisi maalia Suomen verkkoon. Pavelin veli Valeri on myös entinen NHL-jääkiekkoilija ja veljesten isä Vladimir Bure muun muassa Euroopan mestaruuden ja neljä olympiamitalia urallaan saavuttanut uimari, joka sittemmin toimi Vancouver Canucksin ja New Jersey Devilsin fysiikkavalmentajana.


title: Govi-Altai

text: Govi-Altai () on yksi Mongolian 21 provinssista. Se sijaitsee maan lounaisosassa ja rajautuu Bajanhongorin, Zavhanin ja Hovdin provinsseihin sekä etelässä Kiinaan. Siellä on vuoden 2010 väestönlaskennan mukaan 53 223 asukasta ja sen pinta-ala on 141 400 neliökilometriä. Provinssin pääkaupunki on Altai.


title: Govi-Altai

text: Provinssi jakaantuu 18 pienempään osaan, sumiin. Ne ovat:


title: Hematiitti

text: Hematiitti eli verikivi on raudan ja hapen yhdiste (FeO). Sana hematiitti on johdettu kreikan sanasta "hemos", joka tarkoittaa verta.


title: Hematiitti

text: Hematiitin perusväri on teräksenharmaa, mutta rapautuessaan se muuttuu verenpunaiseksi. Rapautunutta, haurasta hematiittia käytetään väriaineena. Hematiittia esiintyy myös tiiviinä ja punaisena. Eriväristen hematiittien kemiallinen koostumus on sama, mutta niiden kiderakenteet poikkeavat toisistaan.


title: Hematiitti

text: Hematiittia esiintyy yleensä kasaumina, pyöreinä muhkuraisina muodostumina tai kapeina levyinä, jotka kasvavat ristiin. Jälkimmäiset ovat suosittuja keräilijöiden kokoelmissa ja niitä kutsutaan ns. "rautaruusuiksi".


title: Hematiitti

text: Hematiitti on yleinen sedimenttisyntyisten kivien rautamalmi suurissa esiintymissä, joita on mm. Kanadassa, Yhdysvalloissa, Ukrainassa ja Brasiliassa. Magnetiitti ja hematiitti ovat koostumukseltaan hyvin samanlaisia ja ne esiintyvät usein samoilla alueilla, minkä takia hematiittia louhitaan usein myös magnetiitin korvikkeena. Suomen suurimmat hematiittiesiintymät ovat Kolarin ja Kittilän alueilla.


title: Hematiitti

text: Hematiitista tehdään myös korukiviä. Erityisesti tiiviit ja paremmin iskunkestävät hematiitit hiotaan koruiksi. Ne säilyttävät kiiltonsa pidempään, eivät hapetu ja ovat kestäviä. Hienoksi jauhettua hematiittipölyä käytetään myös väriaineena.


title: Hematiitti

text: Hematiitti on varsin yleinen mineraali, mutta metallinhohtoisia tai punaisia rapautumattomia hematiitteja voi olla vaikea löytää suurina kappaleina muualta kuin varsinaisista esiintymistä.


title: Hematiitti

text: Hematiitti muodostaa myös usein pseudomorfooseja magnetiitin kanssa. Tämä tarkoittaa sitä, että koostumukseltaan hyvin samanlainen mineraali on kiteytynyt kovaan materiaaliin, esimerkiksi kvartsiin, ja magnetiitin liuetessa pois se jättää kovaan, liukenemattomaan kvartsiin kolon, joka täyttyy hematiitilla. Näin syntyy pseudomorfoottinen kide. Se saattaa olla kidejärjestelmältään sama liuenneen mineraalin kanssa, mutta sen kidehilat eivät mene kohtisuoraan pintojen kanssa. Tällaisia hematiitin muodostamia pseudomorfoottisia kiteitä kutsutaan "martiitiksi" (ks. kuva). Vaikka martiitti on periaatteessa samaa ainetta kuin hematiitti, se luokitellaan silti omaksi mineraalikseen.


title: Hematiitti

text: Hematiitin kovuus on 5-6. Viiru on punaruskea tai kirsikan punainen. Kiilto on himmeä tai multamainen, mutta voi myös esiintyä metallinkiiltoisena.


title: Bajanhongor

text: Bajanhongor () on yksi Mongolian 21 provinssista. Se sijaitsee maan lounaisosassa ja rajautuu Govi-Altain, Zavhanin, Arhangain, Övörhangain ja Ömnögovin provinsseihin sekä etelässä Kiinaan. Siellä on vuoden 2010 väestönlaskennan mukaan 75 690 asukasta ja sen pinta-ala on 116 000 neliökilometriä. Provinssin pääkaupunki on Bajanhongor.


title: Bajanhongor

text: Provinssi jakaantuu 20 pienempään alueeseen, sumiin. Ne ovat:


title: Kolmas diadokkisota

text: Kolmas diadokkisota käytiin vuosina 314 eaa.-311 eaa. Aleksanteri Suuren seuraajien eli diadokkien välillä. Toisen diadokkisodan jälkeen Antigonos I oli saanut valtaansa suuren osan Vähästä-Aasiasta. Häntä vastaan asettuivat Egyptin satraappi Ptolemaios I, Traakian satraappi Lysimakhos ja Makedonian hallitsija Kassandros. Antigonos sai tuekseen Polyperkhonin, jolla oli hallinnassaan osa Peloponnesoksesta.


title: Kolmas diadokkisota

text: Sodan aluksi Antigonos hyökkäsi Syyriaan, joka oli Ptolemaioksen hallinnassa. Ptolemaios kukisti Antigonoksen pojan Demetrioksen Gazan taistelussa vuonna 312 eaa. Samalla Seleukos varmisti itselleen Babylonin ja muut itäiset maakunnat. Antigonos sopi rauhasta Ptolemaioksen, Kassandroksen ja Lysimakhoksen kanssa, mutta jatkoi kuitenkin sotaa Seleukoksen kanssa. Vaikka Antigonos piiritti Babylonia vuonna 309 eaa., sai Seleukos hänet perääntymään Vähään-Aasiaan. Samoihin aikoihin Kassandros antoi murhata kuningas Aleksanteri IV:n ja hänen äitinsä Roksanen. Aleksanteria pidettiin kuitenkin vielä kuninkaana, koska Kassandros ei julkistanut hänen kuolemaansa.


title: Jeremy Irons

text: Jeremy John Irons (s. 19. syyskuuta 1948 Cowes, Wightsaari) on englantilainen Oscar-palkittu näyttelijä.


title: Jeremy Irons

text: Southamptonin edustalla Wightsaarella syntynyt Irons kävi lapsuudessaan Sherbonen koulua Dorsetissa. Hän soitti rumpuja kavereidensa kanssa perustamassaan yhtyeessä, pyrki opiskelemaan eläinlääkäriksi mutta ei päässyt ja hakeutui näyttelijänkoulutukseen Bristol Old Vic Theatre Schooliin.


title: Jeremy Irons

text: Irons aloitti näyttelijänuransa esiintymällä West End -teatterissa Bristolissa ja suoritti elokuvadebyyttinsä draamaelokuvassa "Ninjinsky" vuodelta 1980. Hän teki ensimmäisen pääosaroolinsa jo seuraavassa elokuvassaan, vuonna 1981 ilmestyneessä "Ranskalaisen luutnantin naisessa". Lopullisesti hän tuli kuuluisaksi samana vuonna ilmestyneestä klassisesta televisiosarjasta "Mennyt maailma", jossa hän esitti päähenkilöä. Irons jatkoi näyttelemistä ja esiintyi elokuvissa, televisiosarjoissa sekä teatterissa. Vuonna 1984 hän voitti Tony-palkinnon esiinnyttyään näytelmässä "The Real Thing". Hän myös voitti parhaan miespääosan Oscar-palkinnon esitettyään Claus von Bülowia draamaelokuvassa "Onnen kulissit" vuodelta 1990.


title: Jeremy Irons

text: 1990-luvulla Irons esiintyi useimmiten konnan roolissa. Hän toimi vuoden 1994 piirroselokuvassa "Leijonakuningas" ilkeän Scar-leijonan äänenä, ja seuraavana vuonna hän näytteli terroristi Simon Gruberia toimintaelokuvassa "Die Hard – Koston enkeli". Alexandre Dumas’n kirjaan pohjautuva "Rautanaamio" oli harvoja 1990-luvun elokuvia, joissa Irons esiintyi sankarina. Hän on jatkanut näyttelemistä 2000-luvulla esiintyen muun muassa elokuvissa "Kingdom of Heaven – Taivas maan päällä", "Eragon" ja "Appaloosa". Vuosina 2011–2013 Irons näytteli paavi Aleksanteri VI:tta Showtimen historiallisessa draamasarjassa "Borgiat, maan ja taivaan valtiaat".


title: Jeremy Irons

text: Jeremy Irons oli naimisissa Julie Hallamin kanssa, mutta heidän avioliittonsa ei kestänyt vuottakaan. Vuodesta 1978 lähtien hän on ollut naimisissa irlantilaisen näyttelijän Sinéad Cusackin kanssa, ja heillä on kaksi poikaa Samuel (s. 1978) ja Maximilian (s. 1985). Puolisoiden on huhuttu asuvan erillään ja havaittu julkisuudessa esiintyvän muidenkin seuralaisten kanssa.


title: Peter Criss

text: Peter George John Criscuola, taiteilijanimeltään Peter Criss (s. 20. joulukuuta 1945 Brooklyn, New York, Yhdysvallat), on yhdysvaltalainen muusikko, lauluntekijä, tuottaja, näyttelijä ja kirjailija. Criss tunnetaan parhaiten urastaan rock-yhtye Kissin alkuperäisen kokoonpanon rumpalina. Hän soitti yhtyeessä vuosina 1973–1980, 1996–2001 ja 2002–2004 lavahahmonaan ”The Catman” (), ja oli mukana levyttämässä kahdeksaa Kissin studioalbumia.


title: Peter Criss

text: Tunnetuimpia Crissin tulkitsemia Kiss-kappaleita ovat muun muassa ”Black Diamond”, ”Hard Luck Woman” sekä tunnetuimpana hänen säveltämänsä People’s Choice -palkittu balladi ”Beth”. Vuonna 2014 Criss ja muu Kissin alkuperäinen kokoonpano valittiin Rock and Roll Hall of Famen jäseneksi. Sooloartistina hän on urallaan julkaissut viisi studioalbumia. Vuonna 2012 hän julkaisi kirjailija Larry Slomanin kanssa kirjoittamansa omaelämäkerran "Kissanaamion takaa - Kiss vs. elämä".


title: Peter Criss

text: Peter George John Criscuola syntyi 20. joulukuuta 1945 New Yorkissa, Brooklynin Williamsburgin kaupunginosassa Loretta ja Joseph Criscuolan esikoispojaksi. Perheeseen kuuluivat hänen lisäkseen nuorempi veli Joey sekä kolme nuorempaa sisarta: Nancy, Donna ja Joanne. Criss vietti nuoruutensa omien sanojensa mukaan ”tylyllä seudulla, eivätkä hänen vanhempansa tulleet kovinkaan hyvin toimeen.” Taloudellisesti heidän perheensä edusti alaluokkaa, ja seitsemän hengen perhe asui neljän huoneen kokoisessa asunnossa. Perheellä ei juuri ollut omaisuutta, ja Peter esimerkiksi käytti samaa paitaa päivittäin koulussa. Crissille nuoruus oli kovaa aikaa; hän kävi katolista koulua, joka oli hänen mukaansa ”pikemminkin keskitysleiri eikä mikään koulu”, sillä koululaitoksen nunnilla oli tapana rangaista oppilaita muun muassa lyömällä viivoitinta rystysille, lukitsemalla pimeään kaappiin ja laittamalla istumaan roskikseen. Peter pääsi lopulta äitinsä toimien johdosta tavalliseen kouluun, jossa myös hänen koulumenestyksensä lähti nousuun.


title: Peter Criss

text: Kymmenvuotiaasta lähtien Criss asui pitkiä aikavälejä isoäitinsä luona korttelin päässä omasta kodistaan. Hänen isoäitinsä teki kahta työtä ja jäi usein ylitöihin, jotta voisi hankkia Peterille samanlaisen polkupyörän kuin tämän ikätovereilla. Isoäidin kuoltua Crissin perheellä ei ollut varaa hankkia tälle hautakiveä, joten saatuaan ensimmäisen suuren palkkansa hän osti isoäitinsä haudalle suuren hautapaaden kiitoksena siitä, että tämä ”oli jaksanut kuunnella Peterin tuntikausien rumpuharjoittelua.”


title: Peter Criss

text: Peter kiinnostui musiikista nähtyään Elvis Presleyn esityksen "The Jackie Gleason Show:ssa". Hän vaikuttui Presleyn musiikista, ja sai äidiltään lahjaksi Elviksen ”Hound Dog” -singlen. Rumpaliksi pienestä pitäen halunnut Criss soitti kattiloita perheensä keittiössä radiossa soitettujen Benny Goodmanin, Tommy Dorseyn ja Glen Millerin tahtiin, ja sai lopulta lasten televisiosarja "The Rootie Kazootie Club" -aiheisen rumpusetin joululahjaksi. Ensimmäistä kertaa rumpukapuloita käsissään pitänyt Peter sai rumpusettinsä kuitenkin hajalle lyömällä yhden rummun kalvon rikki ensimmäisellä lyönnillä. Ensimmäisen kappaleensa Criss sävelsi kolmetoistavuotiaana, ja liittyi samoihin aikoihin myös ihmisille metroissa ja rakennusten käytävillä esiintyneeseen doo-wop-kuoroon. Seuraavan rumpusettinsä Criss valmisti isänsä kanssa kotona armeijan vanhasta marssivirvelistä, maalipurkeista ja roskiksenkansista. Kotitekoinen rumpusetti oli hänen käytössä aina high schooliin asti, kunnes hän meni viikonlopputyöläiseksi lihakauppaan. Eräällä lihakaupan teurastajista oli helmiäiskoristeinen rumpusetti, joka oli täydellinen kopio rumpalilegenda Gene Krupan setistä. Kuukausien säästämisen tuloksena Criss osti setin kahdellasadalla dollarilla, ja liittyi kuusitoistavuotiaana ensimmäiseen oikeaan yhtyeeseensä, Barracudasiin.. Eräänä iltana hän toimi In Crowd -yhtyeen rumpali Joey Grecon tuuraajana legendaarisella Metropole Cafe -klubilla Times Squaren liepeillä Broadwaylla. Keikan jälkeen Crissiä pyydettiin liittymään yhtyeeseen, sillä oikea rumpali oli murtanut jalkansa eikä voisi soittaa. Criss tarttui tilaisuuteen ja lopetti lihakaupassa työskentelyn. Hän myös lopetti koulunkäynnin ennen valmistumista, mikä aiheutti pahennusta hänen vanhemmissaan. Joey Grecon palattua In Crowdin rumpaliksi Criss työskenteli Metropole-klubilla, minkä johdosta hän pääsi myös idolinsa Gene Krupan oppiin.


title: Peter Criss

text: Lopetettuaan työnsä Metropole-klubilla Crissin aika kului oikean yhtyeen etsimisessä. Hän muutti väliaikaisesti asumaan Englantiin, jossa hän kierteli musiikkiklubeilla ja esimerkiksi seurasi joka ilta myös tuolloin täysin tuntemattoman Elton Johnin esityksiä. New Yorkiin palattuaan vuonna 1972 Criss jatkoi soittamista pienen luokan kokoonpanoissa, mutta laittoi myös ilmoituksen "Rolling Stone" -lehden ilmaiselle “bändiä etsitään” -pikkuilmoituspalstalle.


title: Peter Criss

text: Keskusteltuaan Gene Simmonsin kanssa puhelimitse hän tarjoutui tapaamaan Simmonsin ja tämän yhtyetoveri Paul Stanleyn Elctric Lady -studiolla. Peter liittyi lopulta laulajabasisti Simmonsin ja laulajakitaristi Stanleyn muodostaman Wicked Lester -yhtyeen rumpaliksi. Kolmihenkinen yhtye harjoitteli yhdessä kolmetoista tuntia päivässä, ja kehitti jo tuolloin idean lavahahmoista ja esiintymisestä kasvomeikeissä. Vuoden 1972 joulukuussa he päättivät, että yhtye tarvitsisi neljänneksi jäsenekseen soolokitaristiin. Koesoittoon saapunut Ace Frehley vaikutti muun yhtyeen soitollaan ja sai paikan.


title: Peter Criss

text: Wicked Lester vaihtoi nimensä muotoon Kiss vuonna 1973. Yhtye teki ensimmäisen esiintymisensä New Yorkin Popcorn-klubilla 30. tammikuuta 1973. Koska klubi oli juuri muuttanut nimensä, ei paikalle ollut saapunut lainkaan yleisöä. Yhtye alkoi jo varhaisessa vaiheessa kehittämään lavaesiintymistään, ja hahmotelma Kissin monipuolisesta lavashows’ta alkoi muodostua. Ensimmäinen erikoisuus yhtyeen konserteissa tapahtui kappaleen ”Firehouse” aikana, kun Paul Stanley viskoi paperisilpulla ämpäristä yleisön sekaan. Yhtyeen ahkerasta työnteosta huolimatta sen uran alku oli vaivalloinen. Crissin vaimo Lydia, tämän sisko sekä Paul Stanley ja hänen äitinsä olivat valmistaneet itse yhtyeelle sen ensimmäiset esiintymisasut, jotka aiheuttivat hämmennystä yhtyeen keikoille saapuneissa kuulijoissa. Ahkera ja näyttävä esiintyminen herätti kuitenkin huomiota ja johti lopulta levytyssopimukseen Casablanca Recordsin kanssa.


title: Peter Criss

text: Kiss julkaisi esikoisalbuminsa "Kiss" vuoden 1974 helmikuussa, ja se debytoi Yhdysvalloissa listan sijalla 87. Albumin menestys oli heikkoa, mutta vuosien mittaan sen kappaleista muun muassa ”Firehouse”, ”Strutter”, ”Nothin’ to Lose”, ”Cold Gin”, ”Deuce”, ”100,000 Years” ja Crissin laulama ”Black Diamond” ovat muodostuneet yhtyeen uran klassikkokappaleiksi. Kiss kasvatti mainettaan näyttävänä esiintyjänä, ja julkaisi keikkailun lomassa äänitetyn toisen albuminsa "Hotter Than Hell" jo vuoden 1974 lokakuussa. "Hotter Than Hell" myi noin 125 000 kappaletta ilman listasijoituksia. Criss lauloi albumilla kaksi kappaletta, ”Strange Ways” ja ”Mainline”. Kissin kolmas albumi "Dressed to Kill" onnistui menestymään listalla yhtyeen kahta ensimmäistä albumia paremmin, mutta todellisen läpimurtonsa Kiss teki vuonna 1975 julkaistuaan uransa ensimmäisen livealbumin "Alive!". Casablanca Records oli ottanut suuren riskin julkaisemalla albumin, mutta päätös osoittautui oikeaksi ja Kiss vastaanotti albumista uransa ensimmäisen platinalevyn vuonna 1976.


title: Peter Criss

text: "Alive!" käänsi Kissin suosion räjähdysmäiseen kasvuun, ja siitä tuli yksi 1970-luvun suosituimmista ja merkittävimmistä rock-yhtyeistä. Kiss esimerkiksi voitti "Rolling Stonen" vuoden 1977 lukijaäänestyksen parhaasta rock-yhtyeestä, vaikka ei ollut ehdolla. Crissin tulkitsema balladi ”Beth” albumilta "Destroyer" nousi listahitiksi ja voitti arvostetun People’s Choice -palkinnon. Vuonna 2007 "Alive!" oli myynyt Yhdysvalloissa nelinkertaista platinaa, "Destroyer" triplaplatinaa ja "Rock and Roll Over" tuplaplatinaa. Myös yhtyeen ensimmäisten albumien myynti moninkertaistui, ja Kiss nousi loppuunmyytyjen konserttisalien sekä urheiluhallien ja -stadioneiden esiintyjäksi.


title: Peter Criss

text: Vuoden 1977 albumi "Love Gun" jäi Kissin uran viimeiseksi studioalbumiksi, jolla alkuperäinen nelikko soitti yhdessä jokaisessa kappaleessa. Criss lauloi albumille myös kappaleen ”Hooligan”. "Love Gunin" julkaisua seurasi menestyksekäs livealbumi "Alive II". Yhtyeen sisällä alkoi kuitenkin vähitellen muodostua ongelmia, mikä johti vuonna 1978 siihen, että kaikki yhtyeen neljä jäsentä julkaisivat yhtä aikaa oman sooloalbuminsa. Crissin jazz- ja soul-vaikutteinen albumi "Peter Criss" poikkesi huomattavan paljon Kissin rock-tyylistä, ja se menestyi neljästä albumista kaupallisesti heikoimmin. Albumi kuitenkin saavutti Yhdysvalloissa listasijan 43. "Peter Crissin" tuottanut Vini Poncia valittiin kuitenkin tuottamaan myös seuraava Kiss-albumi, vuoden 1979 "Dynasty". Poncia ei kuitenkaan pitänyt Crissiä riittävän hyvänä soittajana levylle. Criss oli joutunut auto-onnettomuuteen vuonna 1978, eikä hän siksi pystynyt soittamaan täysipainotteisesti. Myös huumausaineongelmat ja yksityiselämän vaikeudet olivat saaneet hänestä yhä enemmän otetta. Criss soittikin rumpuja vain laulamassaan kappaleessa ”Dirty Livin’”. Sen äänittämisen jälkeen hänet siirrettiin syrjään, ja muilla raidoilla Crissiä tuurasi Anton Fig.


title: Peter Criss

text: "Dynastya" seuranneella "Unmasked" -albumilla, jonka oli tuottanut niin ikään Vini Poncia, Kissin musiikillinen suuntaus läheni yhä enemmän pop- ja diskomusiikkia. Yhä suurempaan huumausainekoukkuun ajautunut Criss ei soittanut enää yhdelläkään albumin kappaleella. Ennen albumia seuranneen Unmasked Tour -kiertueen alkua muut Kissin jäsenet, myös Crissin kanssa parivaljakon yhtyeessä muodostanut Ace Frehley, äänestivät Crissin pois yhtyeestä. Julkisesti eron kerrottiin johtuneet musiikillisista erimielisyyksistä, mutta Gene Simmonsin mukaan todellinen syy oli Crissin huumeriippuvuus. Crissin viimeinen esiintyminen tapahtui "Unmasked"-albumin ”Shandi”-kappaleen musiikkivideolla, jonka kuvausten päätyttyä hän jätti yhtyeen virallisesti. Kissin uudeksi rumpaliksi pestattiin Eric Carr.


title: Peter Criss

text: Tultuaan erotetuksi Kissistä Criss alkoi panostamaan musiikilliseen uraansa sooloartistina. Yhdessä tuottaja David Wolfertin kanssa hän työskenteli toisen sooloalbuminsa "Out of Control" parissa vuoden 1980 maaliskuusta heinäkuuhun. Albumi julkaistiin vuoden 1980 syyskuussa, mutta se osoittautui kaupalliseksi epäonnistumiseksi eikä saavuttanut mainittavaa myynti- ja listamenestystä. Myöskään albumin ainoa single ”I Found Love” ei onnistunut nousemaan listoille. "Out of Controlia" markkinoidessaan Criss vieraili esimerkiksi Tom Snyderin isännöimässä "Tomorrow"-televisio-ohjelmassa, minkä johdosta hänestä tuli ensimmäinen kasvomeikeittä televisiossa esiintynyt Kissin jäsen. Levy-yhtiö Casablanca Records ei panostanut albumin markkinoimiseen, eikä Criss tehnyt albumin tiimoilta uutta kiertuetta. Vähäinen mainostus ja heikko myynti johtikin Casablancan päätökseen vetää "Out of Controlin" pois painosta vuosikymmenen puolivälissä.


title: Peter Criss

text: Vuonna 1982 Criss julkaisi kolmannen sooloalbuminsa "Let Me Rock You", jonka musiikillinen tyyli mukaili pitkälti "Out of Controlia". Albumin tuotti Crissin ensimmäisen sooloalbumin ja Kissin "Dynasty"- ja "Unmasked"-albumien tavoin Vini Poncia. Criss itse kirjoitti albumille vain kaksi kappaletta, ja hänen roolinsa keskittyikin tällä kertaa enemmän rumpujen soittamiseen ja laulamiseen. Albumin kappalemateriaali koostuikin ulkopuolisten lauluntekijöiden sävellyksistä ja cover-kappaleista. Crissin entinen yhtyetoveri Gene Simmons vieraili albumilla taustalaulajana ja kirjoitti albumille myös kappaleen ”Feel Like Heaven”. Myös vuonna 1982 Ace Frehleyn Kissin kitaristina korvannut Vincent Cusano eli Vinnie Vincent oli mukana säveltämässä albumille kappaletta ”Tears”. "Out of Controlin" vaisusta menestyksestä johtuen Casablanca Recordsin emoyhtiö PolyGram ei halunnut julkaista "Let Me Rock You" -albumia lainkaan Yhdysvalloissa, jossa se julkaistiin ensimmäisen kerran vasta vuonna 1998. Albumi julkaistiinkin vain Meksikossa, Japanissa ja osassa Eurooppaa. Huolimatta albumin heikosta menestyksestä Japanissa julkaistu painos, jossa on alkuperäisestä versiosta poikkeava kansi, on monien Kiss-keräilijöiden keskuudessa haluttu keräilyharvinaisuus.


title: Peter Criss

text: Heikko menestys sooloartistina johti siihen, ettei Criss enää 1980-luvun aikana julkaissut uutta sooloalbumia. Hän vieraili esimerkiksi King Kobra- ja Black ’n Blue -yhtyeiden tuotoksilla, ja vieraili vuonna 1989 Ace Frehleyn sooloalbumilla "Trouble Walkin’". Criss oli mukana myös lukuisissa lyhytikäisissä yhtyekokeiluissa, joita olivat muun muassa The Alliance, Balls of Fire, ja The Keep, jossa soitti myös hetkellisesti Kissin kitaristina vaikuttanut Mark St. John. Toinen toistaan lyhytikäisempien yhtyeprojektien jälkeen Criss päättyi vetäytyä hetkellisesti musiikin parista keskittyäkseen vuonna 1981 syntyneen tyttärensä, Jenileen, kasvattamiseen.


title: Peter Criss

text: Criss möi osuutensa Kissin liiketoiminnasta kertakorvausta vastaan Gene Simmonsille ja Paul Stanleylle vasta vuoden 1987 helmikuussa, vaikka ei ollut soittanut yhtyeessä enää vuosiin. Esimerkiksi Ace Frehley luovutti osakkuutensa yhtyeen toiminnassa erottuaan vuonna 1982, mutta Criss sen sijaan jäi Kissin taustafirman osakkaaksi saaden täten tuloja yhtyeen tekemisistä aina vuoteen 1987 asti.


title: Peter Criss

text: 1990-luvun alkupuolella Criss perusti omaa nimeään kantaneen yhtyeen, jonka kanssa hän julkaisi myös uutta kappalemateriaalia pitkän tauon jälkeen. Kokoonpano julkaisi vuonna 1993 painosmäärältään rajoitetun ja numeroidun EP-levyn "Criss EP", jota seurasi vuoden 1994 elokuussa Tony Nicole Tony Records -levymerkillä julkaistu studioalbumi "Cat #1", jolla Ace Frehley vieraili kitaristina kolmessa kappaleessa. Vuonna 1995 Criss yhtyeineen suuntasi myös yhteiselle, Bad Boys -nimen saaneelle kiertueelle Ace Frehleyn kanssa. Esiintymiset päättyivät aina Kissin klassikkokappaleisiin ”Nothin’ to Lose” ja ”Rock and Roll All Nite”.


title: Peter Criss

text: Kiss-aiheisia fanitapaamisia ja -kokoontumisia järjestettiin ympäri Yhdysvaltoja 1990-luvun puolivaiheilla. Gene Simmonsin kanssa puhelinkeskustelun käynyt Criss kertoi haluavansa tuoda tyttärensä Jenileen kanssa vierailemaan eräässä tapahtumassa esittämään kappaleet ”Hard Luck Woman” ja ”Nothin’ to Lose”. Kiss-rumpali Eric Singer ehdotti, että Peterin tulisi myös esiintyä tapahtumassa, joten Criss nousikin lavalle soittamaan muun yhtyeen kanssa. Koska Kiss ei halunnut loukata sen toista alkuperäisjäsentä, myös Ace Frehley pyydettiin mukaan esiintymään myöhemmin New Yorkissa järjestetyssä tapahtumassa. Kävi kuitenkin ilmi, että Crissillä ja Frehleyllä oli samana päivänä yhteinen Bad Boys -kiertueen klubikeikka, eivätkä he voineet osallistua tapahtumaan. Kiss päättikin koota vanhan kokoonpanonsa esiintymään yhdessä Music Televisionin "MTV Unplugged" -ohjelmaan. Kyseinen yhteisesiintyminen laittoi liikkeelle ajatuksen siitä, että yhtyeen alkuperäisen kokoonpano palaisi yhtyeen lähes kahden vuosikymmenen jälkeen.


title: Peter Criss

text: Kissin alkuperäinen kokoonpano korjasikin välinsä ja sopi vanhat erimielisyytensä tehdäkseen mittavan paluukiertueen. Menestyksekäs kiertue käynnistyi vuonna 1996 yllätysesiintymisellä Los Angelesissa Grammy-palkintogaalassa, jota seurasi huhtikuussa lentotukiaus USS Intrepidillä järjestetty Alive/Worldwide Tour -paluukiertueen lehdistötilaisuus. Alkuperäisen kokoonpanon oli tarkoitus kokoontua yhdessä myös studioon tuottaja Bruce Fairbairnin kanssa uuden "Psycho Circus" -albumin levyttämisen merkeissä. Albumi julkaistiinkin vuoden 1998 syyskuussa. Albumia markkinoitiin alkuperäisen Kissin paluualbumina, mutta todellisuudessa yhtyeen alkuperäisen nelikon jäsenet soittivat albumilla yhdessä ainoastaan Ace Frehleyn kappaleessa ”Into the Void”. Suuren osan albumin soolokitara- ja rumpuraidoista olivat soittaneet sessiorumpali Kevin Valentine ja Kissin taustajoukoissa työskennellyt Tommy Thayer. ”Into the Voidin” lisäksi kaikki neljä alkuperäisjäsentä lauloivat oman osansa kappaleesta ”You Wanted the Best”, ja Criss myös lauloi albumille balladin ”I Finally Found My Way”. Hänen säveltämäänsä kappalemateriaalia ei kuitenkaan huolittu mukaan albumille. Ace Frehley on kertonut myöhemmin, että ”hänen ja Peterin saapuessa nauhoittamaan albumia koko levy oli jo käytännössä valmis.”


title: Peter Criss

text: Alkuperäisen kokoonpanon Farewell Tour -jäähyväiskiertueen aikana vuonna 2000 Criss erosi yhtyeestä sopimusriitojen vuoksi. Hänen tilalleen otettiin jo aiemmin 1990-luvulla yhtyeessä soittanut Eric Singer, joka alkoi käyttää yhtyeessä soittaessaan Crissin ”The Catman” -lavahahmoa. Kiertueen päättymisen myötä Ace Frehley jätti yhtyeen, ja hänen tilalleen pestattiin "Psycho Circusilla" soittanut Tommy Thayer. Criss palasi yhtyeeseen vielä vuonna 2002 soittaakseen Australiassa järjestetyssä konsertissa, jossa yhtye esiintyi sinfoniaorkesterin kanssa taltioidakseen livealbuminsa "". Hän soitti yhtyeen rumpalina vielä Kissin ja Aerosmithin järjestämän yhteisen kiertueen ajan. Vuonna 2004 Paul Stanley ja Gene Simmons päättivät olla uudistamatta Crissin sopimusta yhtyeessä soittamisesta, ja hän jäi yhtyeestä sivuun lopullisesti. Eric Singer on soittanut yhtyeessä jälleen vuodesta 2004 esiintyen ”The Catman” -lavahahmossa.


title: Peter Criss

text: Vuodesta 2004 lähtien Criss on pitäytynyt suurimmaksi osaksi sivussa julkisuuden valokeilasta. Hän julkaisi vuonna 2007 pitkän tauon jälkeen uutta musiikkia studioalbumin "One for All" muodossa. Crissin musiikillinen jazz-tausta on vahvasti läsnä albumin musiikillisessa tyylissä, ja sillä on mukana runsaasti akustista kitarointia sekä balladeita. "One for All" ei menestynyt kovinkaan mainittavasti kriitikoiden keskuudessa tai saavuttanut suurta kaupallista menestystä, mutta se nousi Yhdysvalloissa "Billboardin" Top Independent Albums -listan sijalle 36. Huolimatta vähäisestä kaupallisesta menestyksestä ja huomiosta albumia on pidetty Crissin omien musiikillisten tavoitteiden täyttymyksenä.


title: Peter Criss

text: Vuonna 2009 Criss esiintyi sivuroolissa John F. Kennedyn murhaa käsittelevässä elokuvassa "Frame of Mind". Aiemmin hän myös vieraillut piirrossarjassa "Family Guy" muiden Kissin jäsenten kanssa ja näytellyt sivuroolissa televisiosarjoissa "Millenium" ja "Kylmä rinki". Crissin omaelämäkerta "Makeup to Breakup: My Life in and Out of Kiss" julkaistiin Yhdysvalloissa 23. lokakuuta 2012. Like Kustannus julkaisi kirjan suomeksi vuoden 2013 syksyllä nimellä "Kissanaamion takaa - Kiss vs. elämä".


title: Peter Criss

text: Vuonna 2014 Criss ja muu Kissin alkuperäinen kokoonpano valittiin Rock and Roll Hall of Famen jäseniksi.


title: Peter Criss

text: 2010-luvun alussa Criss kertoi työstävänsä uutta sooloalbumia. Vuonna 2017 hän kertoi suunnitelmistaan jättäytyä eläkkeelle musiikin parista alan muutosten vuoksi sanoen, että ”rockin parhaimmat päivät ovat menneet.” Criss kertoi soittavansa uransa viimeisen julkisen konsertin vuoden 2017 kesäkuussa New Yorkissa, jonka jälkeen hänellä on tarkoituksenaan viimeistellä tuleva albuminsa julkaistavaksi. Hän on kuvaillut tulevan albuminsa kappalemateriaalin olevan tyyliltään raskaampaa ja rock-vaikutteisempaa kuin hänen aiempi soolotuotantonsa, mutta mukana on myös muutamia balladikappaleita. Uuden albumin ohella Criss on kertonut myös jatkavansa kirjoittamista, ja on sanonut pyrkivänsä julkaisemaan vielä muutaman kirjan.


title: Peter Criss

text: Criss asuu tätä nykyä New Jerseyn Wall Townshipissa. Musiikin säveltämisen ohella hän harrastaa myös ampumista. Hän on ollut vuodesta 1998 naimisissa Gigi Crissin kanssa. Aiemmin Criss on ollut aviossa kahdesti, vuosina 1970–1979 Lydia Di Leonardon kanssa sekä vuosina 1979–1994 malli Deborah Jensenin kanssa. Liitostaan Jensenin kanssa hänellä on vuonna 1981 syntynyt tytär Jenilee.


title: Peter Criss

text: Vuonna 2008 Crissillä diagnosoitiin miesten rintasyöpää, josta hän kuitenkin toipui leikkauksen avulla. Hän on sittemmin tehnyt miehille suunnattua valistustyötä rintasyövän vaaroista.


title: T-paita

text: T-paita on yleensä napiton, kaulukseton ja taskuton paita, jossa on yleensä lyhyet hihat ja pyöreä tai V-mallinen kaula-aukko. T-paidan nimen alkuperä on epäselvä. Usein nimen ajatellaan juontuvan paidan T-kirjainta muistuttavasta muodosta, mutta myös toisenlaisia teorioita nimen synnystä on olemassa. On esitetty mm. että nimi juontaisi Yhdysvaltain armeijan käyttämästä nimityksestä ”training shirt”.


title: T-paita

text: T-paitoja käytettiin alun perin aluspaitoina, mutta nykyään niitä käytetään tavallisesti myös ylävartalon ainoana asusteena (lukuun ottamatta naisia, jotka yleensä käyttävät rintaliivejä paidan alla). T-paitoja on useita eri malleja sekä miehille että naisille ja eri ikäryhmille. T-paidat on usein koristeltu erilaisilla teksteillä tai kuvilla.


title: T-paita

text: Monissa maissa esimerkiksi kansalaisliikkeet käyttävät T-paitoja yhteiskunnallisen vaikuttamisen keinona. Paitoihin kirjoitetaan iskulauseita, joiden toivotaan kiinnittävän vastaantulijoiden huomiota.


title: T-paita

text: T-paitoja tuottaa tekstiiliteollisuus. Ne on tavallisesti valmistettu puuvillasta, polyesteristä tai näiden kahden sekoituksesta. Halvan työvoiman takia suuri osa T-paidoista on valmistettu Bangladeshissa.


title: T-paita

text: Suuren yleisön tietoisuuteen T-paita tuli Marlon Brandon käyttämänä elokuvassa "Viettelyksen vaunu".


title: Bajan-Ölgii

text: Bajan-Ölgii (, ) on yksi Mongolian 21 provinssista. Se sijaitsee aivan Mongolian länsiosassa ja rajautuu sekä Venäjään että Kiinaan. Provinssin pinta-ala on 45 700 neliökilometriä ja väkiluku 85 232 (vuonna 2010). Provinssin pääkaupunki on Ölgii.


title: Bajan-Ölgii

text: Toisin kuin suuressa osassa maata, Bajan-Ölgiin provinssissa väestön enemmistö on kazakkeja, minkä vuoksi alueen kieli, uskonto ja tavat poikkeavat maan muista osista. Mongolian korkein vuori Hüyten Uul (4374 m) sijaitsee tässä provinssissa.


title: Bajan-Ölgii

text: Provinssi jakaantuu 14 pienempään osaan, sumiin. Ne ovat:


title: Shadow Warrior

text: Shadow Warrior on 3D Realmsin kehittämä ja GT Interactiven julkaisema ensimmäisen persoonan ammuntapeli. Peli julkaistiin vuonna 1997 MS-DOS:lle ja Mac OS:lle. "Shadow Warrior" käyttää "Duke Nukem 3D" -pelissä ensimmäistä kertaa esiintynyttä Build-pelimoottoria. Vuonna 2005 3D Realms julkaisi pelin lähdekoodin GNU GPL -lisenssillä.


title: Shadow Warrior

text: Pelin pohjalta julkaistiin kaksi Lo Wang -aiheista novellia. "For Dead Eyes Only" -novellin kirjoitti Dean Wesley Smith ja "You Only Die Twice" -teoksen Ryan Hughes.


title: Shadow Warrior

text: Pelille on julkaistu samanniminen uusintaversio vuonna 2013.


title: Shadow Warrior

text: Graafisesti peli muistuttaa paljon muita Build-pelejä, mutta pelimoottoriin tehtiin kuitenkin joitakin muutoksia, minkä vuoksi "Shadow Warriorissa" on muun muassa kiivettäviä tikapuita ja ajettavia kulkuneuvoja. Lisäksi peli käyttää toimintoihin ja objekteihin Sprite-grafiikan sijaan vokseleita, joka mahdollistaa muokatun pelimoottorin uudet ominaisuudet.


title: Shadow Warrior

text: Pelaajalla ei ole pelin alussa muuta asetta kuin katana. Aseita, joita ovat muun muassa Uzi-konepistoolit, raketinheitin ja raidetykki, pystyy keräämään pelin edetessä. Peli sisältää toimintapainotteisen pelattavuuden lisäksi myös ongelmanratkontaa (), mikä ei ollut tyypillistä "Shadow Warriorin" aikaisille ensimmäisen persoonan ammuntapeleille, vaikka "Duke Nukem 3D" jo osittain rikkoikin valtavirran suuntausta.


title: Shadow Warrior

text: Konserniyritys Zilla Enterprises on yksi Japanin mahtavimmista ja vaikutusvaltaisimmista yhtiöistä. Yhtiön johtajan, Master Zillan, vallanahneus kuitenkin ajaa konglomeraatin korruptioon, ja hän aloittaa Japanin valloituksen mutaatiosotilaiden ja muukalaisten avulla. Zilla Enterpriselle henkivartijana työskennellyt varjosoturi, Lo Wang, ei kuitenkaan aio olla osa entisen työnantajansa suunnitelmia vaan aikoo estää julman valloituksen.


title: Shadow Warrior

text: Lehdistö suhtautui peliin varovaisen positiivisesti. "GameSpot" -sivusto antaa Shadow Warriorille pisteytyksen 7.2/10, kritisoiden hieman jälkeenjääneitä graafisia ominaisuuksia, mutta kehuen pelin toiminnallista antia ja suurta viihdearvoa. "PC Zone UK:n" antoi pelille 80/100, ja "GamePro" tarjosi pisteet 4.5/5.


title: Shadow Warrior

text: Pian "Shadow Warriorin" julkaisun jälkeen peli aiheutti joissain piireissä hämmennystä. Esimerkiksi Computer Gaming World -lehden yksi journalisteista kritisoi pelin tavasta esittää itäaasialaiset kulttuurit sekä tavat sisällöttöminä ja alentavina sekä ihmiset julmina ja tunteettomina. 3D Realms reagoi asiaan sanomalla, ettei peli inspiroinut tyyliänsä nykyajan Aasiasta, vaan heidän tarkoituksensa oli tehdä hauska peli, joka pikemminkin saattaa muistuttaa ihmisiä huonoista kung-fu -elokuvista.


title: Sporting Kansas City

text: Sporting Kansas City on yhdysvaltalainen jalkapalloseura, joka pelaa Major League Soccer -liigassa. Seuran kotipaikka on Kansasin Kansas City.


title: Sporting Kansas City

text: Sporting Kansas City perustettiin vuonna 1995 ja se kuului MLS:n perustajaseuroihin. Seura tunnettiin aluksi nimellä Kansas City Wiz, mutta nimi muutettiin jo ensimmäisen kauden jälkeen muotoon Kansas City Wizards. Vuoden 2010 lopulla nimeksi muutettiin Sporting Kansas City.


title: Sporting Kansas City

text: Sporting kuului vuodesta 1996 vuoteen 2004 MLS:n läntiseen konferenssiin, mutta vuonna 2005, kun laajennusseurat Real Salt Lake ja CD Chivas USA sijoitettiin läntiseen konferenssiin, se siirtyi itäiseen konferenssiin. Sporting palasi itäiseen konferenssiin vuonna 2015, New York City FC:n ja Orlando City SC:n liityttyä liigaan. Seura on voittanut Major League Soccerin mestaruuden, MLS Cupin, kahdesti, vuonna 2000, jolloin se voitti loppuottelussa Chicago Firen maalein 1–0, ja vuonna 2013, jolloin loppuottelu Real Salt Lakeä vastaan ratkesi rangaistuspotkukilpailussa. Lisäksi seura on ollut kerran MLS Cupin loppuottelun häviävänä osapuolena, vuonna 2004 D.C. United vei mestaruuden maalein 3–2. Sporting on voittanut myös neljästi Lamar Hunt U.S. Open Cupin mestaruuden (vuosina 2004, 2012, 2015 ja 2017) ja kerran MLS Supporters’ Shieldin (liigan runkosarjan voittaja, vuonna 2000).


title: Sporting Kansas City

text: Seuran alkuperäinen omistaja oli yhdysvaltalainen monen eri lajin parissa toiminut urheiluvaikuttaja Lamar Hunt, joka omisti vuosien varrella myös kaksi muuta MLS-seuraa, Columbus Crew’n ja FC Dallasin. Joulukuussa 2004 Hunt ilmoitti aikovansa myydä seuran kauden 2005 jälkeen, mutta uuden omistajan löytämisessä oli vaikeuksia. Elokuussa 2006 julkistettiin viimein seuran myynti paikalliselle omistajaryhmälle nimeltä OnGoal. Hunt kuoli joulukuussa 2006 74-vuotiaana.


title: Sporting Kansas City

text: Seura pelasi alun perin kotiottelunsa Arrowhead Stadiumilla, jonka pääasiallinen käyttäjä on amerikkalaisen jalkapallon Kansas City Chiefs, ja kausina 2008–2010 kotistadionina toimi väliaikaisesti baseballstadion CommunityAmerica Ballpark. Kaudesta 2011 alkaen seuran kotistadion on erityisesti jalkapalloa varten suunniteltu Children's Mercy Park, jossa on 18 500 istumapaikkaa.


title: Inkerin kirkko

text: Inkerin evankelis-luterilainen kirkko () on vuonna 1992 perustettu luterilainen kirkko Venäjällä. Kirkon juuret ovat 1610-luvulla, jolloin ensimmäinen luterilainen seurakunta syntyi Inkeriin. Ennen vuotta 1992 Inkerin kirkko toimi Viron evankelis-luterilaisen kirkon rovastikuntana.


title: Inkerin kirkko

text: Kirkkoon kuuluu nykyisin noin 80 seurakuntaa ja 15 000 jäsentä ympäri Venäjää. Sen hallinto sijaitsee Pietarissa Pyhän Marian kirkon yhteydessä. Ensimmäinen piispa oli suomalainen Leino Hassinen, ja kirkon nykyinen piispa on inkeriläinen Aarre Kuukauppi.


title: Inkerin kirkko

text: Inkerin kirkko julkaisee lehteä Inkerin Kirkko, joka on ilmestynyt joulukuusta 1991.


title: Inkerin kirkko

text: Ensimmäinen luterilainen seurakunta perustettiin Lempaalaan 1611. Stolbovan rauhan jälkeen 1617 suuri joukko savolaisia ja karjalaisia muutti Inkeriin, minkä vuoksi luterilaisuus alkoi levitä sinne. 1703 Venäjän keisarikunta valloitti Inkerin, mutta seurakunnat saivat jatkaa toimintaansa. Kun Suomi liitettiin Venäjään 1809, Inkeriin alkoi siirtyä suomalaisia pappeja.


title: Inkerin kirkko

text: Neuvostoliiton aikaan Inkerin luterilaisiin seurakuntiin kohdistui vainoja ja niiden jäsenet hajosivat Stalinin kuljetusten vuoksi ympäri maata muun muassa Siperiaan. 1970-luvulla Venäjälle perustettiin kaksi luterilaista seurakuntaa, Petroskoihin 1970 ja Puškiniin 1977. Ne toimivat Viron evankelis-luterilaisen kirkon yhteydessä. Neuvostoliiton hajottua perustettiin vuonna 1992 itsenäinen Inkerin kirkko. Uuden Inkerin kirkon ensimmäinen piispa oli suomalainen Leino Hassinen. Vuodesta 1996 piispana on toiminut Aarre Kuukauppi.


title: Inkerin kirkko

text:
Inkerin kirkossa ei ole naispappeja. Kirkko ei myöskään lähettänyt edustajaansa Suomen evankelis-luterilaisen kirkon ensimmäisen naispiispan vihkimistilaisuuteen vuonna 2010.
Vuonna 2013 Helsingin yhteinen kirkkoneuvosto kielsi avustuksen Inkerin kirkolta, koska kirkko ei hyväksy naispappeutta eikä seksuaalivähemmistöjä. Raha oli tarkoitus käyttää kirkon Kazanin rakennushankkeeseen.


title: Inkerin kirkko

text: Inkerin Kirkko jakaantuu kuuteen rovastikuntaan, jotka sijaitsevat koko Venäjän federaation alueella. Yhteensä seurakuntia on melkein sata. Inkerin kirkolla on nykyisin seurakuntia seuraavissa pitäjissä ja kaupungeissa. Tähdellä merkityt seurakunnat ovat ns. vanhoja ja uudelleen perustettuja seurakuntia.


title: Inkerin kirkko

text: Lääninrovasti Aleksandr Voltshok (Murmansk)


title: Inkerin kirkko

text: Lääninrovasti Sergei Tatarenko (Pyhän Mikaelin seurakunta)


title: Inkerin kirkko

text: Lääninrovasti Pavel Krylov (Skuoritsa)


title: Inkerin kirkko

text: Lääninrovasti Sergei Shanin


title: Inkerin kirkko

text: Lääninrovasti Olav Pantsu


title: Inkerin kirkko

text: Lääninrovasti Juha Väliaho (Joškar-Ola) vs. Vladimir Botskov


title: Inkerin kirkko

text: Lääninrovasti Juha Saari (Omsk)


title: Inkerin kirkko

text: Inkerin kirkko toimii yhteistyössä maailman tunnustuksellisten luterilaisten kirkkojen Kansainvälisen luterilaisen neuvoston ja yhdysvaltalaisen Missouri-synodin kanssa. . Inkerin kirkko on lisäksi Euroopan kirkkojen konferenssin ja Luterilaisen maailmanliiton jäsen.


title: Korvakoru

text: Korvakoru on koru, jota käytetään korvalehden alueella, yleisimmin korvannipukassa. Korvakoruja varten korviin tehdään tavallisesti reiät, ja korvakoru onkin yleisin lävistystyyppi. Korvakoruja voi olla korvassa yksi tai useampia, ja ne voivat sijaita käyttäjän itse valitsemassaan paikassa. Korvakoruja käytetään nykyään useimmiten esteettisistä syistä, esimerkiksi asukokonaisuuden täydentäjinä.


title: Korvakoru

text: Korvakorujen kiinnittämiseen on useita erilaisia tapoja.Korvakorut tehdään useimmiten metallista tai metalliseoksista, esimerkiksi kullasta, hopeasta, titaanista, platinasta tai kirurginteräksestä, mutta materiaaleiksi kelpaavat myös muovi, lasi, puu, kivi tai luu. Korvakorut voidaan koristella jalo- tai korukivillä, helmillä tai muilla koristemateriaaleilla.


title: Korvakoru

text: On myös olemassa magneettikorvakoruja, joissa korvakoruun on kiinnitetty toiselle puolelle korvaa laitettava magneetti. Magneetti puristaa korvaa pitäen palat yhdessä..


title: Korvakoru

text: Myös tavalliset korvakorut ovat lävistyksiä. Korvalävistyksiä voidaan tehdä korvannipukan lisäksi myös korvan rustoalueille. Erityyppisillä lävistyksillä on omat nimensä.


title: Jani Hurme

text: Jani Petteri Hurme (s. 7. tammikuuta 1975 Turku) on suomalainen uransa lopettanut jääkiekkomaalivahti. Hän pelasi urallaan NHL:ssä, SM-liigassa ja Elitserienissä. Hurmeella on kaksi SM-hopeaa, ja hänet palkittiin kaudella 1996–1997 SM-liigan runkosarjan parhaana pelaajana ja parhaana maalivahtina.


title: Jani Hurme

text: Hurmeen varasi NHL:ään Ottawa Senators vuoden . Hänen varausnumeronsa oli 58. Hurme aloitti ammattilaisuransa TPS:n joukkueessa vuonna 1993. Kaksi ensimmäistä kautta meni luukkuvahtina tai juniorijoukkueessa, mutta kaudella 1996–1997 hän oli TPS:n ykkösmaalivahti. Tämän kauden jälkeen hän siirtyi Pohjois-Amerikkaan. Hän pelasi kaksi kokonaista kautta IHL-sarjassa, kunnes hän kaudella 1999–2000 pelasi ensimmäisen NHL-ottelunsa. Hurme oli vuosina 2000–2002 Ottawa Senatorsin kakkosmaalivahti ja siirtyi Florida Panthersin joukkueeseen kaudella 2002–2003. Hän ehti pelata joukkueessa 28 ottelua ennen kuin hänet myytiin Atlanta Thrashersin joukkueeseen. Hurme ei ehtinyt pelata uudessa joukkueessaan otteluakaan erinäisten vakavien sairauksien vuoksi.


title: Jani Hurme

text: Kaudella 2005–2006 Hurme toipui pelikuntoon ja pelasi ensimmäisen jääkiekko-ottelunsa kahteen vuoteen. Samalla kaudella hän siirtyi Atlanta Thrashersin organisaatiosta Mighty Ducks of Anaheimin organisaatioon ja sieltä takaisin Suomeen, TPS:n joukkueeseen noin yhdeksän vuoden tauon jälkeen. Kaudeksi 2007–2008 Hurme siirtyy Ruotsiin, Malmö Redhawksin joukkueeseen. Kauden 2008–2009 aikana Hurme ei pelannut yhtään ottelua erilaisten vammojen vuoksi. Kauden 2009–2010 hän aloitti Malmön joukkueessa, mutta siirtyi joulukuussa Tampereen Ilvekseen loppukauden ja seuraavan kauden kattavalla sopimuksella. Hurme pelasi Ilveksessä puolitoista kautta, mutta ei saanut enää uutta sopimusta kaudelle 2011–2012.


title: Jani Hurme

text: Hurme osti osakkuuden Turun suurimmasta kuntokeskuksesta, M&M Kuntotalosta vuonna 2000 ja hän on sen pääomistaja veljensä kanssa. Osakkaina M&M Kuntotalossa ovat myös Sami Salo ja Tomi Kallio, jotka halusivat olla mukana rakentamassa Turkuun amerikkalaistyylistä liikuntakeskusta.


Valtakunnalliset alueidenkäyttötavoitteet ovat vuoden 2000 alusta voimaan astuneen maankäyttö- ja rakennuslain mukaisen maankäytön suunnittelujärjestelmän eli kaavoituksen uusi elementti verrattuna aikaisempaan rakennuslakiin. Taustalla on valtion viranomaisvalvonnan ja kaavojen vahvistusmenettelyn poistuminen lainmuutoksen yhteydessä ja ympäristöhallinnon roolin muuttuminen enemmän ohjauksen ja neuvonnan suuntaan. Kaavoitusvalta ja -vastuu jäi kunnille. Valtakunnallisilla alueidenkäyttötavoitteilla haluttiin luoda laissa luotujen kaavojen sisältövaatimusten rinnalle tiukemmin kuntien kaavoituskäytäntöjä yhdenmukaisina pitävä järjestelmä, jolla pystyttäisiin takaamaan kaavoituksen laatutaso kaikissa kunnissa. Toinen syy tavoitteiden asettamiseen on valtakunnallisten intressien puutteellinen välittyminen kuntakaavoihin vanhojen seutukaavojen kautta.


Tavoitteisto on valtioneuvoston hyväksymä (30.11.2000) ja saanut lainvoiman 26.11.2001. Tavoitteisto sisältää kuusi tavoitekokonaisuutta, jotka jakautuvat yleis- ja eritysitavoitteisiin. Yleistavoitteet eivät yleensä koske yksityiskohtaisia kaavoja. Tavoitteet on esitetty kirjallisesti ja ne ovat luonteeltaan yleispiirteisiä toimintaohjeita ja puitteita asioista, joita tulee ottaa huomioon eri kaavatasoilla. Tavoitteet eivät siis pidä sisällään sinällään huomioon otettavia suunnitteluratkaisuja, vaan tavoitteiden konkretisointi on jätetty kaavajärjestelmän tehtäväksi. Valtakunnalliset alueidenkäyttötavoitteet koskevat myös valtion viranomaisten toimintaa. Soveltamisohjeiden mukaan tavoitteen sanamuoto ratkaisee sen, kuinka laajasti tavoitetta sovelletaan.


title: Pekka Pesola

text: Pekka Antero Pesola (27. helmikuuta 1925 Soini – 28. maaliskuuta 2009Helsinki) oli suomalainen poliitikko, varatuomari ja pankinjohtaja. Pesola oli Liberaalisen Kansanpuolueen kansanedustaja Uudenmaan vaalipiiristä vuosina 1966–1970.


title: Pekka Pesola

text: Valituksi tullessaan Pesola syrjäytti eduskunnasta kansanpuoluelaisen Aaro Stykkin, ja vuonna 1970 Seppo Westerlund vuorostaan syrjäytti Pesolan eduskunnasta.


title: Pekka Pesola

text: Pesolalla oli ylemmän oikeustutkinnon koulutus vuodelta 1951. Hän sai hovioikeudelta varatuomarin arvon vuonna 1954.


title: Pekka Pesola

text: Ammatiltaan Pesola oli pankinjohtaja Kansallis-Osake-Pankissa. Pesola oli KOP:n Tapiolan konttorin johtaja vuosina 1959–1975 ja sen jälkeen johtajana KOP:n kiinteistöosaston palveluksessa.


title: Pekka Pesola

text: Pesola oli Espoon kauppalanvaltuuston ja kauppalanhallituksen jäsen sekä Espoon kauppalan järjestysoikeuden lakimiesjäsen.


title: Pekka Pesola

text: Pesola oli Espoon Edistysseuran puheenjohtaja vuodesta 1959 alkaen. Pesola oli lisäksi Vapaamielisten liiton varapuheenjohtaja, LKP:n hallituksen jäsen, Suomen asuntoliiton neuvottelukunnan, Pääkaupunkiseudun yhteistyövaltuuskunnan hallituksen ja Helsingin seudun kesäyliopiston hallituksen jäsen.


title: Hannu Toivonen (jääkiekkoilija)

text: Hannu Pekka Toivonen (s. 18. toukokuuta 1984 Kalvola) on suomalainen jääkiekkomaalivahti, joka edustaa ECHL-liigassa pelaavaa Maine Marinersia. Urallaan Toivonen on pelannut Suomen SM-liigassa, Ruotsin Allsvenskanissa, Itävallan EBEL-liigassa ja Pohjois-Amerikassa NHL-, AHL- ja ECHL-liigoissa. Suomessa hän on edustanut HPK:ta, jossa oli voittamassa SM-pronssia, Ilvestä, SaiPaa , Sportia ja HIFK:ta sekä NHL:ssä Boston Bruinsia ja St. Louis Bluesia.


title: Hannu Toivonen (jääkiekkoilija)

text: Toivonen puki ensimmäisen kerran miesten otteluihin HPK:n pelipaidan kaudella 2001–2002. NHL:n Toivonen varattiin Boston Bruinsiin hieman yllättäen jo draftin ensimmäisellä kierroksella. Kaudella 2002–2003 Toivonen toimi HPK:ssa Joni Puurulan kakkosmaalivahtina ja pelasi 24 runkosarja- sekä kaksi pudotuspeliottelua.


title: Hannu Toivonen (jääkiekkoilija)

text: Kesällä 2003 Toivonen teki kolmivuotisen NHL-tulokassopimuksen Bostonin kanssa. Ensimmäiset kaksi kautta Toivonen pelasi Pohjois-Amerikassa farmisarja AHL:ssä, jossa hän edusti Providence Bruinsia. Toisella AHL-kaudellaan Toivonen nousi Providencen ykkösmaalivahdiksi ja pelasi 54 ottelua, joista voitti 29. Nollapelejä Toivoselle kertyi seitsemän. Providence eteni AHL:n pudotuspeleissä aina välieriin asti, mutta hävisi Philadelphia Phantomsille.


title: Hannu Toivonen (jääkiekkoilija)

text: Kauden 2005–2006 Toivonen aloitti Bostonissa Andrew Raycroftin kakkosmaalivahtina. Toivonen pelasi tulokaskaudellaan kohtuullisen hyvin, vaikka Bostonille kausi oli todella vaikea. Hänen kautensa kuitenkin päättyi jo tammikuussa nilkkavammaan. Tämä vaivasi Toivosta vielä kauden 2006–2007 alussa, sillä hän ei ollut pelannut moneen kuukauteen. Toivonen ei pystynyt toisella kaudellaan ottamaan ykkösmaalivahdin paikkaa Bostonista ja joutui seilaaman Bostonin ja farmiseura Providencen väliä.


title: Hannu Toivonen (jääkiekkoilija)

text: Kesällä 2007 Toivonen kaupattiin Bostonista St. Louis Bluesiin vaihdossa ruotsalaishyökkääjä Carl Söderbergiin. Bostonin hankittua Manny Fernandezin ja tehtyä sopimuksen Tuukka Raskin kanssa alkoi joukkueessa olla ylen määrin maalivahteja, joten kauppa oli tarpeellinen. St. Louisissa Toivonen pelasi 23 ottelua ja AHL-joukkue Peoria Rivermenissä 11 ottelua.


title: Hannu Toivonen (jääkiekkoilija)

text: Viiden Pohjois-Amerikan-kauden jälkeen Toivonen palasi Suomeen, kun hän teki sopimuksen Ilveksen kanssa. Toivonen pelasi Ilveksessä miltei kaikki ottelut ja hänen torjuntaprosenttinsa runkosarjassa oli 91%. Suomessa pelaaminen jäi kuitenkin vain yhden kauden mittaiseksi, sillä heinäkuussa 2009 Toivonen solmi uuden sopimuksen St. Louis Bluesin kanssa.


title: Hannu Toivonen (jääkiekkoilija)

text: St. Louisissa Toivonen ei päässyt kaudella 2009–2010 pelaamaan otteluakaan. St. Louisin farmijoukkueessa Peoriassa Toivonen torjui 26 ottelussa. Maaliskuussa vähän ennen siirtoajan umpeutumista hänet kaupattiin puolustaja Danny Richmondin kanssa Chicago Blackhawksiin, josta St. Louis sai vaihdossa maalivahti Joe Fallonin. Chicago lähetti Toivosen suoraan AHL-seura Rockford IceHogsiin. Toivonen pelasi koko loppukauden 2010–2011 IceHogsissa.


title: Hannu Toivonen (jääkiekkoilija)

text: Seuraavaksi kaudeksi Toivonen siirtyi Ruotsin Allsvenskanissa pelanneeseen Malmö Redhawksiin. Hänet hankittiin Malmöön auttamaan joukkue takaisin pääsarja Elitserieniin. Kausi seurassa oli kuitenkin pettymys, kun Toivonen päästi pelaamissaan 19 ottelussa 3,30 maalia ottelua kohden. Hän ei jatkanut joukkueessa ja teki marraskuussa 2012 sopimuksen ECHL:n Orlando Solar Bearsin kanssa. Toivonen pelasi Orlandossa tammikuuhun 2013 asti, jolloin SM-liigan SaiPa hankki hänet paikkaamaan Jani Niemisen siirtymistä KHL:ään.


title: Hannu Toivonen (jääkiekkoilija)

text: SaiPasta Toivonen palasi Pohjois-Amerikkaan, kun hän teki syksyllä 2013 sopimuksen ECHL-joukkue Toledo Walleyen kanssa. Siellä hän ei kuitenkaan pelannut koko kautta, sillä hänet lainattiin tammikuussa Nashville Predatorsin farmiseuraan AHL-liigan Milwaukee Admiralsiin ja helmikuussa edelleen saman sarjan Iowa Wildiin.


title: Hannu Toivonen (jääkiekkoilija)

text: SM-liigaan kaudeksi 2014–2015 palannut Vaasan Sport teki keväällä 2014 Toivosen kanssa vuoden sopimuksen. Sportista hän siirtyi kahdeksi kaudeksi takaisin Tampereen Ilvekseen, mistä hän vaihtoi keväällä 2017 itävaltalaiseen Graz 99ersiin.


title: Hannu Toivonen (jääkiekkoilija)

text: Lokakuussa 2018 HIFK kiinnitti Toivosen ottelukohtaisella sopimuksella tuuraamaan loukkaantunutta Atte Engreniä. Peliaikaa HIFK:ssa Toivoselle kertyi vain 25 sekuntia, vierasottelussa HPK:ta vastaan.


title: Hannu Toivonen (jääkiekkoilija)

text: Joulukuussa 2018 Toivonen teki loppukauden sopimuksen ECHL-liigan Maine Marinersin kanssa.


title: Hannu Toivonen (jääkiekkoilija)

text: Hannun pikkuveli Juha Toivonen on myös jääkiekkomaalivahti. Juha on voittanut Suomen mestaruuden HPK:ssa vuonna 2006.


title: Hannu Toivonen (jääkiekkoilija)

text: Hannu Toivonen on naimisissa yhdysvaltalaisen Ellie Toivosen kanssa ja heillä on kaksi lasta.


title: Jaakko Itälä

text: Jaakko Itälä (7. toukokuuta 1933 Porvoo – 9. marraskuuta 2017 Helsinki) oli suomalainen poliitikko. Hän oli liberaalisen kansanpuolueen puheenjohtaja 1978–1982 ja kansanedustaja 1979–1983. Helsingin kaupunginvaltuuston jäsen Itälä oli vuosina 1973−1984.


title: Jaakko Itälä

text: Itälää pidetään Suomen koulujärjestelmän uudistajana. Hän ajoi muun muassa peruskoulu-uudistusta.


title: Jaakko Itälä

text: Itälä kirjoitti ylioppilaaksi vuonna 1952. Hän jatkoi opintojaan Turun yliopistossa ja valmistui valtiotieteiden maisteriksi vuonna 1956. Itälä suoritti Turun yliopistossa myös kasvatusopin ja Suomen historian opintoja. Helsingin yliopisto promovoi Itälän filosofian kunniatohtoriksi vuonna 1990.


title: Jaakko Itälä

text: Itälä toimi Ylioppilaslehden toimittajana 1955–1956, Akavan tiedotussihteerinä 1956 ja Yläneen keskikoulun rehtorina 1956–1957. Vuosina 1958–1959 hän oli K. J. Gummeruksen mainospäällikkö Jyväskylässä ja vuosina 1959–1962 Kunnallisvirkamiesliiton järjestösihteeri.


title: Jaakko Itälä

text: Työurallaan Itälä vaikutti erityisesti Väestöliitossa ja Mannerheimin Lastensuojeluliitossa (MLL). Hän toimi Väestöliiton kasvatusasiain sihteerinä 1962–1964, apulaisjohtajana 1964–1965 ja toiminnanjohtajana 1965–1968. MLL:n toiminnanjohtaja hän oli 1968–1989 ja pääsihteeri 1990–1997.


title: Jaakko Itälä

text: 1960-luvun alkupuoliskolla Itälä teki ideologiatyötä Vapaamielisten Liitolle. Vuonna 1978 hän nousi liberaalisen kansanpuolueen puheenjohtajaksi ja toimi tehtävässä vuoteen 1982 asti. Itälä oli puolueen kansanedustaja yhden vaalikauden ajan 1979–1983 Helsingin kaupungin vaalipiiristä. Hän toimi opetusministerinä Karjalaisen II hallituksessa 1970−1971 ja Sorsan II hallituksessa 1978−1979.


title: Jaakko Itälä

text: Itälällä on ollut useita luottamustehtäviä. Hän on toiminut muun muassa koulunuudistustoimikunnan pääsihteerinä ja koulutusrakennekomitean puheenjohtajana sekä Asuntosäätiön hallituksessa.


title: Jaakko Itälä

text: Itälä avioitui filosofian maisteri, psykoanalyytikko Anna Helena Pokin kanssa vuonna 1956. Heillä on kaksi lasta. Itälä on kokoomuksen entisen puheenjohtajan Ville Itälän setä.


title: Ossi Väänänen

text: Ossi Reijo Juhani Väänänen (s. 18. elokuuta 1980 Vantaa) on suomalainen ammattilaisuransa lopettanut jääkiekkoilija, pelipaikaltaan puolustaja. Hän edusti urallaan Suomessa vain Helsingin Jokereita, jonka paidassa hän pelasi 389 ottelua. Väänänen pelasi myös seitsemän kautta NHL:ssä. Väänänen saavutti urallaan muun muassa maailmanmestaruuden, maailmancupin hopeaa ja olympiapronssia.


title: Ossi Väänänen

text: Ossi Väänänen syntyi Helsingin Kätilöopistolla, ja hänen viralliseksi syntymäpaikakseen on merkitty hänen vanhempiensa silloisen asuinpaikan mukaisesti Vantaa.


title: Ossi Väänänen

text: Neljävuotiaana Väänänen meni kolme vuotta vanhemman Jarkko-veljensä perässä Helsingin Kojoottien harjoituksiin. Ossia kiinnostivat kuitenkin enemmän muut asiat, joten hän lopetti pelaamisen. Ennen koulun alkua hän halusi aloittaa harrastuksen uudelleen. Hänen isänsä huomasi Myllypuron jäähallin ilmoitustaululta, että Jokerit etsi vuonna 1980 syntyneitä pelaajia. Väänäset asuivat Itä-Helsingissä, joten Jokerit oli luonnollinen valinta.


title: Ossi Väänänen

text: Väänänen aloitti hyökkääjänä, mutta törmättyään ulkojääpelissä vastustajaan valmentaja siirsi hänet puolustajaksi. Kun vanhemmissa ikäluokissa taklauspelistä tuli sallittua, Väänäsen valmentaja teki jokaisen hyvän taklauksen jälkeen loven tämän mailaan.


title: Ossi Väänänen

text: B-junioreissa Väänäseltä meni selkävaivojen vuoksi kausi pilalle, ja hän joutui pohtimaan jopa lopettamista. Lihaksiston kehittymisen ja kasvun tasaantumisen myötä vaivat kuitenkin katosivat. Keväällä 1998 Väänänen voitti hopeaa sekä Jokerien A-nuorissa että 18-vuotiaiden MM-kilpailuissa. Kesällä Phoenix Coyotes varasi hänet NHL:ään. Jo aiemmin Väänänen oli saanut haastattelukirjeen New York Islandersista, jolloin hän alkoi uskoa tulevaisuuteen jääkiekkoilijana.


title: Ossi Väänänen

text: Ammattilaisuransa Väänänen aloitti Jokereissa vuonna 1998. Seuraavalla kaudella hänestä tuli ison roolin liigapelaaja. Väänänen teki myös uransa avausmaalin Esa Tikkasen syötöstä kotiottelussa Porin Ässiä vastaan.


title: Ossi Väänänen

text: Jokereista Väänänen siirtyi hopeaan päättyneen kauden jälkeen NHL:ään kaudeksi 2000–2001. Ensimmäisellä Pohjois-Amerikan kaudellaan Väänänen keräsi 81 ottelussa tehot 4+12. Hän oli 190 taklauksellaan tulokkaiden ykkönen. Kaudella 2002–2003 Väänänen valittiin n yhteydessä pelattuun YoungStars-otteluun, joka on tarkoitettu nuorille lupaaville pelaajille. Ottelun jälkeen hän joutui auto-onnettomuuteen, jossa 90-vuotias kuljettaja törmäsi Väänäseen, "Veikkaaja"-lehden toimittaja Vesa Rantaseen ja Canal+-kanavan Kimmo Romanoffiin kun he olivat nousseet taksista. Väänänen sai nilkkavamman ja joutui olemaan poissa peleistä noin kuukauden.


title: Ossi Väänänen

text: Väänänen pelasi neljän kauden aikana Phoenixissa 291 runkosarjaottelua. Hänet kaupattiin Colorado Avalancheen kesken kauden 2003–2004 yhdessä Chris Grattonin kanssa vaihdossa Derek Morrisiin ja Keith Ballardiin. Coloradossa Väänänen ehti pelata 12 runkosarjaottelua ennen kauden . Työsulun ajaksi Väänänen palasi Jokereihin, jossa hän voitti toisen SM-hopeansa.


title: Ossi Väänänen

text: Kaudeksi 2005–2006 Väänänen palasi Coloradoon, jossa hän pelasi seuraavat kaksi kautta. Helmikuussa 2006 Väänänen loukkasi nilkkansa pahasti Darcy Hordichukin taklauksesta ja joutui loppukaudeksi sivuun. Vasta kaudella 2006–2007 Väänänen teki ensimmäisen maalinsa Coloradon paidassa, kun hän iski osuman Columbus Blue Jacketsia vastaan 18. marraskuuta 2006. Väänäsen edellinen NHL-maali oli syntynyt 9. tammikuuta 2004, kun hän edusti vielä Phoenixia.


title: Ossi Väänänen

text: Kesällä 2007 Väänänen jäi ilman NHL-sopimusta ja hän palasi Eurooppaan. Väänänen teki syyskuun lopulla sopimuksen Ruotsin Elitserienissä pelanneen Djurgårdens IF:n kanssa. Sopimus astui voimaan kuitenkin vasta lokakuussa, sillä näin se mahdollisti pienemmän artistiverotuksen. Väänänen pelasi Ruotsissa lopulta vain yhden kauden, jonka aikana hänet valittiin All Stars -kentälliseen. Kesällä 2008 hän teki vapaana agenttina NHL-sopimuksen Philadelphia Flyersin kanssa. Helmikuussa 2009 Philadelphia laittoi Väänäsen Waivers-listalle, josta Vancouver Canucks poimi hänet.


title: Ossi Väänänen

text: Kauden 2009–2010 Väänänen pelasi KHL-liigan valkovenäläisjoukkue Dinamo Minskissä. Kausi oli kuitenkin vaikea ja Väänänen kärsi myös kulttuurišokista. Kaudelle 2010–2011 hän palasi SM-liigaan ja kasvattajaseuraansa Jokereihin, jossa hänet valittiin joukkueen kapteeniksi. Hän toimi Jokerien kapteenina kaikkiaan neljällä kaudella. Väänänen jatkoi Jokereissa myös seuran siirryttyä KHL:ään. Kaudella 2015–2016 Väänänen ehti pelata vain kuusi ottelua, sillä kausi päättyi syksyllä leikkaushoitoa vaatineeseen loukkaantumiseen.


title: Ossi Väänänen

text: Heinäkuussa 2016 Väänänen ilmoitti lopettavansa ammattilaisuransa. Väänänen kertoi, ettei terveys enää kestänyt huippukiekkoa sekä tasoa, jota hän itseltään vaati.


title: Ossi Väänänen

text: Väänänen on edustanut Suomen maajoukkuetta aikuisten tasolla useissa arvoturnauksissa. Hän on ollut mukana MM-kilpailuissa vuosina 2001, 2003, 2005, 2008, 2011, 2012 ja 2013, olympialaisissa 2002 ja 2014 sekä maailmancupissa 2004. Parhaat saavutukset ovat MM-kulta ja -hopea, maailmancupin kakkossija sekä olympiapronssi. Lisäksi Väänäsellä on edustukset nuorten MM-kilpailuista 1999 ja 2000 sekä alle 18-vuotiaiden EM-kilpailuista 1998. Torinon olympialaisista 2006 Väänänen joutui jäämään sivuun nilkkavamman takia. Kevään 2014 MM-kisoihin Väänänen ei lähtenyt hakemaan paikkaa loukkaantumisen vuoksi.


title: Ossi Väänänen

text: Väänänen seurusteli mallina työskennelleen Mirella Koulliaksen kanssa kuusi vuotta, ja he olivat naimisissa alle vuoden ennen kuin hakivat avioeroa vuonna 2012. Väänänen seurustelee valokuvamalli Jenni Dahlmanin kanssa. Maaliskuussa 2017 he saivat pojan ja elokuussa 2018 toisen pojan.


title: Ossi Väänänen

text: Väänänen tuomittiin lokakuussa 2016 Helsingin hovioikeudessa 7 päivää -lehden valokuvaajan pahoinpitelystä 2 340 euron sakkoihin.


title: Ossi Väänänen

text: Ossi Väänäsen veli Jarkko on entinen jääkiekkoilija, joka pelasi urallaan muun muassa Jokereissa, Ässissä, HIFK:ssa ja Pelicansissa.


title: Tampere Areena

text: Tampere-areena (ent. Metroauto-areena) on Tampereen Kalevassa Hakametsän hallin naapurissa sijaitseva monitoimihalli. Sen kapasiteetti on noin 2500 istumapaikkaa. Areenan tiloissa on lisäksi ravintola Sisu, Elixia-kuntokeskus, hohtokeilahalli Kaatopaikka ja hohtopaintballhalli. Areenalla järjestetään erilaisia konsertteja, kokouksia ja juhlia.


title: Heittomerkki

text: Heittomerkki eli apostrofi on rivin yläpuolista pilkkua muistuttava välimerkki, jota eräissä tilanteissa käytetään sanan sisällä sen rakenteen havainnollistamiseksi. Heittomerkki voi myös osoittaa sanan kirjoitusasuun tavallisesti kuuluvien tai joskus kuuluneiden kirjainten poisjäämistä eli heittymistä, mistä juontuvatkin sekä suomalainen nimi "heittomerkki" että vierassana "apostrofi" ( ’poisto, elisio’). Suomen kielessä heittomerkkiä on käytetty erityisesti loppuheiton merkkinä, mutta nykysuomen oikeinkirjoituksessa tätä ei yleensä enää pidetä tarpeellisena.


title: Heittomerkki

text: Heittomerkkiä käytetään lisäksi puolilainausmerkkinä, mutta tällöin se ei ole osa minkään yksittäisen sanan kirjoitusasua. Usein nimitykset "heittomerkki" ja "puolilainausmerkki" mielletään synonyymeiksi, vaikka ne viittaavat erilaisiin käyttötarkoituksiin. Muissa kielissä puolilainausmerkki voi olla erinäköinenkin kuin heittomerkki.


title: Heittomerkki

text: Muissa kielissä heittomerkkiä voidaan käyttää myös tarkkeenomaisena merkkinä, joka osoittaa jotain erityistä ääntämistapaa, kuten liudennusta, tai äännettä, kuten glottaaliklusiilia. Tällöin heittomerkki ei tosin välttämättä ole aivan oikeaoppinen vaihtoehto, vaan sillä voidaan korvata jokin samankaltainen merkki, jota käytössä oleva merkistö, fontti tai näppäimistö ei tue tai kirjoittaja oikein tunne. Samasta syystä heittomerkkiä usein käytetään yläpuolisen indeksointipilkun korvikkeena kulmaminuutteja tai jalkamittoja merkittäessä.


title: Heittomerkki

text: Suomen kielessä heittomerkillä osoitetaan tavuraja, joka jää kahden saman vokaalin väliin; käytännössä tällainen tilanne voi syntyä vokaalien välisen k:n kadotessa astevaihtelun vuoksi:


title: Heittomerkki

text: Jos tavuraja tällöin jää kahden eri vokaalin väliin, heittomerkkiä ei yleensä käytetä, mutta selvyyden vaatiessa tämäkin on mahdollista:


title: Heittomerkki

text: Heittomerkillä on joskus voitu osoittaa k:n katoa silloinkin, kun vokaalien väliin ei muodostu tavurajaa, mutta nykysuomen oikeinkirjoitussääntöjen mukaista tämä ei ole:


title: Heittomerkki

text: Heittomerkillä erotetaan suomen kielessä taivutuspääte vieraskielisen kirjoitusasunsa säilyttäneissä sitaattilainoissa, jos ne kirjoitettaessa päättyvät konsonanttiin mutta äännettäessä vokaaliin:


title: Heittomerkki

text: Selvyyden vuoksi heittomerkkiä voidaan joskus käyttää silloinkin, kun kirjoitusasu päättyy vokaaliin:


title: Heittomerkki

text: Heittomerkkiä ei sen sijaan ole syytä käyttää, jos nimi äännettäessä päättyy johonkin toiseen konsonanttiin kuin kirjoitettaessa, vaan tällöin päätteen eteen vain lisätään sidevokaali "i", kuten taivutusmuotoa äännettäessäkin:


title: Heittomerkki

text: Englannin mykkään ärrään ja ranskan nasaalivokaaliin päättyvät nimet hahmottuvat suomalaisittain konsonanttiloppuisiksi, joten niissäkään ei käytetä heittomerkkiä:


title: Heittomerkki

text: Joskus on tulkinnanvaraista, ääntyykö esimerkiksi ranskankielisen nimen lopussa vokaali [i] vai konsonantti [j]. Jos loppuäänne tulkitaan konsonantiksi, heittomerkkiä ei käytetä; lisäksi taivutuspääte on konsonantin jälkeen erilainen kuin vokaalin jälkeen:


title: Heittomerkki

text: Taivutuspäätteen tavoin heittomerkillä erotetaan myös johdin, liitepartikkeli tai omistusliite, joka liittyy edellä mainitun kaltaiseen vokaaliloppuisena ääntyvään sitaattilainaan:


title: Heittomerkki

text: Näin muodostettu heittomerkillinen muoto voi joskus esiintyä yhdyssanankin osana, mutta heittomerkki ei osoita yhdyssanan osien välistä rajaa (selvyyden vaatiessa tähän tarkoitukseen on mahdollista käyttää yhdysviivaa):


title: Heittomerkki

text: Lähinnä vanhahtavassa runokielessä heittomerkillä voidaan osoittaa, että sanasta puuttuu kirjain tai kirjaimia:


title: Heittomerkki

text: Yleiskielessä heittomerkkiä on vastaavasti käytetty etenkin yhdyssanojen sisällä, mutta nykyään tätäkin pidetään yleensä vanhanaikaisena:


title: Heittomerkki

text: Tällainen käyttö on kuitenkin yhä oikein, jos heittomerkki kuuluu historialliseen tai vakiintuneeseen kirjoitusasuun:


title: Heittomerkki

text: Vieraskielisten mallien mukaan heittomerkillä voidaan joskus korvata vuosiluvun kaksi ensimmäistä numeroa, mutta suomen kielessä tätä ei suositella:


title: Heittomerkki

text: Englannin kielessä heittomerkillä on kolme pääasiallista käyttötarkoitusta: sillä korvataan pois jääneitä kirjaimia tai numeroita, sillä erotetaan s-genetiivi sanavartalosta, ja joissain erityistapauksissa sillä voidaan erottaa myös monikon s-tunnus.


title: Heittomerkki

text: Typografisesti heittomerkin kuuluu aina olla samannäköinen riippumatta siitä, esiintyykö se sanan alussa, lopussa tai sisällä. Tässä suhteessa se eroaa puolilainausmerkistä, joka englantilaisen typografisen perinteen mukaan on lainauksen alussa ylösalaisin.


title: Heittomerkki

text: Englannin kielessä heittomerkillä osoitetaan kirjainten heittymistä useammin kuin suomessa. Tyypillisimmin heittomerkillä korvataan painottoman tavun vokaali, joka puhekielessä voi jäädä kokonaan ääntymättä. Erityisesti eräissä vakiintuneissa pikkusanojen yhdistelmissä jälkimmäinen sana helposti supistuu ja sulautuu yhteen edeltävän kanssa. Tällaiset supistumasanat ovat luonteenomaisia epämuodolliselle tyylille, eikä niitä tavallisesti esiinny asiatyylisessä kirjoituksessa:


title: Heittomerkki

text: Supistumasana voi olla epäsäännöllinenkin, jolloin sen alkuosa ei näytä samalta kuin alkuperäisen sanaliiton ensimmäinen sana:


title: Heittomerkki

text: Uudemmissa tai tilapäisemmissä ilmauksissa supistunut osa voi yhä hahmottua erilliseksi sanaksi, vaikka siihen ei jäisi yhtään vokaalia:


title: Heittomerkki

text: Heittomerkillä voidaan myös korvata vuosiluvun kaksi ensimmäistä numeroa:


title: Heittomerkki

text: Niin sanotussa s-genetiivissä heittomerkki erottaa genetiivin s-päätteen sanavartalosta. Oikeastaan heittomerkki on olennainen osa s-genetiivin kirjoitusasua:


title: Heittomerkki

text: Jos sanan lopussa on monikon s-tunnus, s-genetiivi typistyy pelkäksi heittomerkiksi, joka kirjoitetaan monikon tunnuksen perään. Ääntämyksellisesti monikon genetiivi ei tällöin eroa yksikön genetiivistä mitenkään, vaikka kirjoitusasut ovat erilaiset:


title: Heittomerkki

text: S-kirjaimeen loppuvan erisnimen perään tavallisesti lisätään sekä heittomerkki että genetiivin s-pääte. Tällöin kumpikin s-kirjain yleensä ääntyy erikseen, ja heittomerkin paikalla ääntyy vokaali:


title: Heittomerkki

text: Vaihtoehtoisen käytännön mukaan kaikkien s-loppuisten sanojen yhteydessä s-genetiivi typistyy pelkäksi heittomerkiksi, mutta esimerkiksi perinteikäs amerikanenglannin kieliopas "The Chicago Manual of Style" ei tätä suosittele, koska silloin kirjoitusasusta ei ilmene, milloin s-genetiivi ääntyy erikseen ja milloin ei.